Betul Ke H!tler M*mpus Di Indonesia?

Kunci kegagalan Jerman berputik daripada keangkuhan untuk enggan berdiplomasi dan bertolak-ansur. Dua unsur negatif tersebut yang menggagalkan Perjanjian Molotov-Ribbentrop, apabila Kesatuan Soviet mengambil Bukovina yang sebelum ini dijanjikan untuk Jerman.

Jerman telah menghantar hampir 4 juta anggota tentera di belakang Walther von Brauchitsch yang gagal memberikan kesan kepada Soviet (Glantz, 2001). Sambil itu Jerman juga membuat pengeb0man berangkai di United Kingdom. Erwin Rommel juga gagal merampas Terusan Suez daripada British susulan kekalahan di El Alamein, Mesir.

Dengan semua perkara yang terjadi di atas, apabila rahang-rahang musuh sudah terbenam diserata sudut Jerman, maka tiadalah harapan yang tinggal melainkan pada 21 April 1945, Georgy Zhukov mengetuai Barisan Belorussian Pertama  mematahkan Kumpulan Ket3nt3raan Vistula dalam Pertempvran Seelow Heights.

Harapan Jerman berada pada Armeeabteilung Steiner dibawah Jeneral Waffen-SS Felix Steiner yang dikehendaki meny3rang Zhukov dari utara. Sementara itu Angkatan Kesembilan pula diarahkan meny3rang ke arah utara, di mana s3rangan tersebut boleh diibaratkan seperti bagaikan tukul dan andas.

Tetapi keesokannya, Ad0lf H1tl3r memasuki pejabat untuk bertanya tentang kejayaan Steiner. Beliau diberitahu bahawa Felix Steiner enggan meny3r4ng kerana musuh 10 kali ganda lebih ramai.

Dan pada masa itu selepas melenting, beliau buat julung kalinya mengaku bahawa “semuanya habis” (Jones, 1989). Susulan pembvnvhan Benito Mussolini pada tangan pemberontak Itali, dia nekad untuk elakkan diri daripada ditangkap.

Begitu teruk m4yat Mussolini dikerjakan seperti dalam gambar. Dan H1tl3r mengambil keputusan untuk t3mbak diri jika terpaksa. Itulah apa yang dibuat, kerana selepas berkahwin dengan Eva Braun pada malam 28-29 April Soviet pun sudah memasuki Berlin.

Keesokannya, Soviet hanya berada beberapa kilometer saja daripada Pejabat Kerajaan yang lantas membuatkan Hitler menepati janjinya tersendiri untuk bvnuh diri dengan men3mbak diri.

Soviet akhirnya mendapat m4yatnya lalu memperlakukannya dengan begitu kasar. M4yatnya dibuang dalam lubang b0m, disimbah petrol dan dinyalakan sementara Berlin tumbang. Menyedari kem4tian ini, Jerman memberikan kuasa kepimpinan kepada Karl Dönitz dan Joseph Goebbels, yang mengisytiharkan bahawa Jerman telah menyerah kalah.

Sebaik sahaja serah kalah, Goebbels pun membvnvh diri bersama isteri dan enam orang anaknya. Semua mereka – H1tl3r, Eva, keluarga Goebbels dan lain lagi – telah dikorek dan ditanam semula berkali-kali (Vinogradov, 2005). Telah disahkan bahawa m4yat mereka telah dib4kar begitu rentung dan hanya rahang bawah sahaja boleh dikenalpasti milik H1tl3r.

Berikut merupakan kesudahan paling bersesuaian dengan individu paling tidak bermoral seperti penguasa Jerman ini. Seperti yang ditulis Ian Kershaw, “tidak pernah dalam sejarah sebuah kerosakan – fizikal dan moral – berkait rapat dengan nama seseorang”.

Dan memang benar pun, kerana kepimpinan Jerman begitu rasis sampai menganggap beberapa kategori masyarakat sebagai untermenschen (separa-manusia).

Dasar Lebensraum telah menyebabkan H0loc4ust dan Generalplan Ost, sekaligus mengani4yai dunia pada skala tidak pernah dibayangkan.

Semuanya bermula dengan taburan dan saduran fitnah pada 30 Januari 1939, “jika pendana-pendana Yahudi antarabangsa dalam dan luar Eropah berjaya membenamkan negara-negara ke kancah pep3r4angan dunia, keputusannya bukanlah Bolshevisme atau kemenangan Yahudi – tetapi kepvpusan bangsa Yahudi di Eropah!”

Hakikatnya bukan Yahudi pun yang memulakan pep3r4ngan sedemikian. Punca kesalahan dapat dijejak semula kepada pemikir-pemikir yang dengan rakus membahagikan masyarakat ketika itu dan menyandingkan keamanan pada nama kebencian dan permusuhan.

Dan pada penghujungnya, H1tl3r sendiri m4ti dalam kesunyian setelah ditinggalkan orang-orang kanan seperti Heinrich Himmler yang ingin berunding damai. Hermann Göring pula menetapkan tarikh kata putus supaya dia berundur. Jika inilah syaitan yang disemai, tentu sekali Paul von Hindenburg (pemimpin Jerman sebelum Hitler) yang tua dan uzur akan mengelakkan memberikan tampuk pemerintahan kepada Ad0lf H1tl3r.

Dan berikutan di atas ialah sejarah kem4tian Hitler dan bagaimana mayatnya diperlakukan dengan sebegitu hina dan benci sekali oleh dunia, maka mengatakan bahawa dia m4ti atau masih hidup di Indonesia ialah claim paling tak berasas dari negara seberang.

RUJUKAN:

Glantz, D. (2001). The Soviet-German W4r 1941-1945: Myths and Realities: A Survey Essay. Pp. 9.

Jones, B. (1989). The Fatal Attraction of (ditapiskan). BBC.

Vinogradov, V.K. (2005). (ditapiskan): Russia’s Last Great Secret from the Files of the KGB. Chaucer Press. Pp. 111.


Serangan Bertalu-talu Puak Liberal Pada MRSM

Dalam sejam selepas matahari terbit pada 21 Januari 2020, suatu isu besar mula menular di media sosial. Ramai tidak berpuas hati dengan suatu rencana yang dinaikkan Free Malaysia Today. Ditulis oleh Nur Hasliza Mohd Salleh, lebih daripada sebuah Maktab Rendah Sains (MARA) di Johor sedang mengharungi proses Islamisasi dimana penekanan agama secara keterlaluan telah mengganggu prestasi belajar.

Negeri Johor mempunyai tiga MRSM iaitu (dari utara) di Muar, Batu Pahat, Pontian (TDI) dan Johor Bahru. Memandangkan Nur Hasliza menulis “schools”, sememangnya semua sekolah ini sedang dituduh. Kandungan artikel tersebut boleh dirumuskan sebegini:

Sekumpulan ibu bapa telah mengadu kepada FMT bahawa pendekatan sekolah-sekolah asrama ini yang terlalu berorientasikan agama semakin merosakkan kualiti pelajaran anak-anak. Mereka tidak hantar anak-anak untuk belajar (sistem) pondok atau tahfiz. Ramai dalam kalangan pelajar Tingkatan 3 dan 5 dipaksa bangun pukul tiga pagi untuk bersolat tahajud, hajat, tazkirah dan kemudian bersubuh dalam jemaah. Aduan kepada pengetua dipekakkan saja yang mendakwa perlu dapatkan berkat untuk keputusan cemerlang.

Kes yang lain tetapi berkaitan pula: seorang pelajar perempuan dituduh terkena gangguan jin sebab malas baca Qur’an. Maka dia perlu diruqyahkan (sampai dipersoalkan kenapa tidak tinggalkan kelas Biologi).”

Selepas mengkritik dan mengutuk sistem dalam MRSM ini, penulis Nur Hasliza menutup artikel dengan: “FMT sedang menunggu respon daripada sekolah-sekolah berkenaan dan Kementerian Pendidikan.” Bermakna semua yang ditulis masih belum disahihkan sekolah, apatah lagi dakwaan melampau bahawa yuran kelas baca Qur’an mencecah RM200.

Perkara ini sangatlah serius lebih-lebih lagi dengan FMT menggunakan perkataan-perkataan berbisa sebagai rujukan terhadap qiamulail yang dibuat: “ritual pelik” dan “peraturan janggal”.

Sehari kemudian pengetua salah satu sekolah (beliau enggan dinamakan) telah membuat penafian terhadap dakwaan ditulis Nur Hasliza. Pertama sekali, beliau berkata qiamulail dibuat dengan persetujuan daripada ibu bapa, dan sesiapa yang tidak berpuas hati sepatutnya merujuk beliau (bukannya media).

Malah program qiamulail yang dibuat pun telah berlanjutan setelah sekian lama tanpa sebarang aduan daripada ibu bapa pun. Dengan penafian ini sekalipun FMT masih mengasak institusi Islam dalam artikel yang sama. Kali ini ditulis oleh Nicholas Chung, pendapat daripada Sharifah Munirah Alatas dan Noor Azimah Abdul Rahim disunting masuk:

“Pengajian Islam di sekolah-sekolah semakin melampau sampai matapelajaran lain diabaikan. Ibu bapa, bukan guru, sepatutnya yang menyuntik nilai Islam. Guru-guru pula patut memastikan pelajar tidak dibuli kerana hal-hal remeh seperti tidak memakai tudung.” – Sharifah Munirah.

Noor Azimah pula menggesa supaya Pengerusi MARA membuang pengaruh agama dalam MRSM. “Sekolah patut fokus kepada sains, inovasi dan penyelesaian masalah. Ibu bapa mesti akan hantar anak-anak ke sekolah-sekolah agama jika mahu pendidikan agama. Masalah dengan agama ialah jika menentang, terus dikatakan anti-Islam walaupun berkata benar.”

Bayangkan artikel penafian difokus pendek (walaupun dengan izin ibu bapa) tetapi FMT masih meletakkan keangkuhan mereka secara nyata dalam rencana.

Kalau ingin menunggang hujah bahawa agama telah menjatuhkan kualiti pendidikan, realiti membicarakan hujah sebaliknya. Pada tahun 2016, MRSM Pontian dan Batu Pahat berada dalam 10 tangga terbaik bagi pencapaian SPM, didahului oleh MRSM Tun Ghafar Baba, Taiping dan Kuantan. Tahun sebelumnya pun begitu, MRSM Pontian masih mengekalkan namanya dalam 10 tangga terbaik yang mana Batu Pahat berada dalam kedudukan ke-16.

Semestinya semua MRSM mengamalkan disiplin keagamaan yang memerlukan pelajar bangun awal bagi tujuan solat sunat. Tidak cukup dengan dakwaan tanpa usul periksa, angkara FMT juga ramai dalam kalangan Cina tanpa usul periksa menghina:

Tidak terkecuali juga ramai dalam kalangan India yang melompat masuk dalam bandwagon ini walaupun dengan penguasaan bahasa Inggeris yang begitu lemah.  Dan lebih jelas lagi, seorang menteri di Jabatan Perdana Menteri senyap sahaja walaupun gah beraksi demi penyelarasan kaum bagi perayaan Ponggal.

Pada masa yang sama, mereka bertanya tang mana Islam dibuli dekat Malaysia ni?

RUJUKAN:

Chung, N. (2020, January 22). Principal defends Islamic programmes as critics hit out at ‘outward religiosity’ in schools. FMT. Retrieved from  https://www.freemalaysiatoday.com/category/nation/2020/01/22/principal-defends-islamic-programmes-as-critics-hit-out-outward-religiosity-in-schools/

Nur Hasliza, M.S. (2020, January 21). Heavy hand of religion disrupting studies at govt schools, say helpless parents. FMT. Retrieved from https://www.freemalaysiatoday.com/category/nation/2020/01/21/heavy-hand-of-religion-disrupting-studies-at-govt-schools-say-helpless-parents/


Anda Miskin, Salah Siapa?

Mantan Perdana Menteri, Tun Dr. Mahathir Mohamad pernah mendakwa bahawa orang Melayu miskin kerana malas dan terlalu bergantung kepada orang lain. Tentunya pendapat ini mengundang kecaman daripada pelbagai pihak dan semestinya daripada orang Melayu itu sendiri.

Artikel kali ini bukanlah ingin membahaskan samada Dr. Mahathir betul ataupun salah. Artikel kali ini cuma mendedahkan kepada anda pendapat-pendapat ilmuan ekonomi berkaitan kemiskinan dan apa yang harus dilakukan.

Sebenarnya, pendapat Dr. Mahathir ini bukanlah pendapat yang baru. Terdapat beberapa orang ahli ekonomi yang mempunyai pendapat yang hampir sama dengan Dr. Mahathir seperti David Ricardo (Meninggal: 1823) dan Thomas Malthus (Meninggal: 1834). Terpulang kepada anda untuk menentukan samada pendapat Dr. Mahathir lapuk ataupun masih relevan.

Sekitar abad ke-16 di Tanah Inggeris dahulu terdapat sebuah undang-undang unik. Undang-undang itu ialah Undang-Undang Miskin (Poor Law). Menurut undang-undang ini, terdapat 3 jenis orang miskin. Berikut ialah pecahannya:

Dua kumpulan pertama tersebut, diberikan duit dan makanan manakala golongan ketiga pula dianggap penjenayah dan disishkan. Namun begitu, semasa zaman perindustrian, masyarakat Inggeris mula memandang serong kepada orang miskin. Mereka mula menganggap bahawa orang miskin patut menyalahkan diri mereka sendiri atas kemiskinan mereka.

Keadaan bertambah keruh apabila ahli ekonomi Inggeris David Ricardo dan Thomas Malthus turut mencadangkan pemansuhan Poor Law. Hal ini demikian kerana mereka mendakwa ‘duit percuma’ akan mengurangkan galakan orang bekerja atau dalam erti kata lain orang jadi malas bila dapat duit percuma. Pandangan tersebut menjadi pendapat arus perdana di Tanah Inggeris.

Kendati perspektif Ricardo dan Malthus diterima umum, ada seorang ahli falsafah dan ahli ekonomi politik Inggeris yang memberi pandangan alternatif. Beliau yang dimaksudkan ialah John Stuart Mill. Beliau berhujah bahawa ahli ekonomi hanya cakna kepada pengeluaran dan kurang menumpukan kepada pengagihan kekayaan. Beliau berpendapat bahawa kerajaan sepatutnya masuk campur dalam soal kemiskinan rakyat, memberi bantuan sewajarnya kepada mereka yang tidak mampu membantu diri sendiri, dan memberi pendidikan yang diperlukan agar dapat menyara hidup.

Ahli ekonomi kontemporari asal India Amartya Sen berkata kemiskinan adalah tentang pengehadan (limitation) dalam keupayaan (capabilities) untuk melakukan apa yang orang lain mampu. Beliau menekankan yang kerajaan tidak seharusnya memberi penekanan kepada angka semata-mata seperti keluaran dalam negara kasar (KDNK) atau pendapatan per-kapita tetapi perlu melihat kepada keupayaan rakyat untuk menyara hidup dan kebebasan sebenar daripada kemiskinan.

Kesimpulannya, ada dua pendapat utama tentang punca kemiskinan. Satu pihak percaya kemiskinan berpunca daripada diri sendiri dan kerajaan harus membiarkan mereka belajar untuk merangkak sendiri. Manakala satu pihak percaya bahaya kemiskinan merupakan diluar kawalan individu dan kerajaan sepatutnya memberi bantuan. Sebagai marhaen, anda berpihak kepada siapa?

RUJUKAN:

Kishtainy, N., Abbot, G., Farndon, J., & Kennedy, F. (2014). The economics book: Big ideas simply explained. Dorling Kindersley.

Sen, A. (1997). On economic inequality. Oxford University Press.

Sen, A. (2001). Development as freedom. Oxford Paperbacks.


Helios 522: Penerbangan Terakhir Yang Berhantu

Penerbangan terakhir MH370 pada 8 Mac 2014 dan MH17 pada 17 Julai 2014 merupakan siri-siri kemalangan dalam dunia penerbangan komersial yang amat jarang berlaku dan sudah pasti menjadi igauan khususnya kepada rakyat Malaysia yang merasai kehilangan sejumlah 93 orang warganegara.

Bagi rakyat di Cypria pula, sebuah negara kecil di Eropah yang terletak di Lautan Mediterranean, 14 Ogos 2005 menandakan satu tarikh hitam yang melibatkan kehilangan nyawa 107 orang warganegaranya apabila sebuah pesawat komersial di bawah syarikat penerbangan tempatan, Helios terhempas di kawasan berbukit Grammatiko, Greece. Pesawat Helios 522 dari model Boeing 737-31S itu digelar ‘Pesawat Berhantu’ kerana keadaannya beberapa detik sebelum terhempas adalah sangat menyeramkan.

Pesawat Helios 522 telah dijadualkan untuk terbang dari Larnaca, Cypria ke Prague, Republik Czech dan transit di Athens, Greece. Sehari sebelum pesawat itu terhempas, ia telah melakukan penerbangan dari Heathrow ke Larnaca. Semasa penerbangan, kru pesawat telah terdengar bunyi bising seperti sesuatu dihentak-hentak di pintu belakang kanan pesawat. Oleh itu, setibanya di Lapangan Terbang Antarabangsa Larnaca, mereka meminta jurutera untuk memeriksa pintu tersebut. Jurutera telah membuat keputusan untuk menjalani pemeriksaan tekanan dengan menukar sistem tekanan kepada mod ‘manual’. Hasil pemeriksaan mendapati bahawa tiada masalah di bahagian pintu tersebut dan pesawat dibenarkan untuk berlepas. Namun, kecuaian terjadi apabila jurutera tersebut gagal untuk menukar sistem tekanan kepada mod ‘Auto’ setelah selesai menjalani pemeriksaan.

Kapten kapal, Hans-Jurgen Merten dan pegawai pertama Pambos Chalarambos berlepas bersama 115 penumpang dan 4 kru pada jam 6.07 pagi waktu tempatan. Kru pesawat memberitahu menara kawalan Nicosia bahawa kapal akan terus mendaki sehingga 2,000 kaki setelah 3 minit di udara dan diterima oleh menara kawalan. Kru pesawat seterusnya membuat permintaan untuk mendaki sehingga 34,000 kaki sebagai ketinggian penerbangan mereka sehingga ke Athens. Permintaan itu juga turut diterima oleh menara kawalan. Komunikasi ini dianggap komunikasi terakhir antara kru pesawat dan menara kawalan.

Setelah 6 minit dalam penerbangan, isyarat kecemasan altitud berbunyi apabila pesawat berada di altitud 12,040 kaki. Kru di dalam kokpit menganggap bahawa terdapat kesilapan pada sistem amaran ‘take-off configuration’ kerana bunyinya yang sama. Di kabin penumpang pula topeng oksigen terkeluar secara automatik memandangkan tekanan kabin yang rendah. Topeng oksigen terkeluar secara automatik ketika pesawat berada di altitud 18,000 kaki. Satu isyarat amaran suhu tinggi berbunyi, menyebabkan kru kapal terpinga-pinga dan mula menghubungi pusat operasi Helios.

Kapten kapal yang menyangka bahawa sistem pendingin hawa tertutup secara automatik bertanya jurutera di radio mengenai lokasi ‘circuit breaker’ untuk sistem itu. Jurutera menjawab ‘circuit breaker’ berada di belakang tempat duduk kapten. Jurutera juga bertanya sama ada panel sistem tekanan berada dalam mod ‘Auto’ namun dijawab kembali dengan soalan mengenai lokasi ‘circuit breaker’ terbabit. Tekanan yang rendah menyebabkan kru kapal mengalami hipoksia, iaitu kekurangan oksigen di dalam badan dan menyebabkan mereka menjadi bercelaru dan akhirnya tidak sedarkan diri. Pesawat itu pula terus mendaki sehingga ke ketinggian yang ditetapkan pada 34,000 kaki. Pusat operasi cuba menghubungi kru kapal tetapi tiada respon diterima.

Pesawat mula memasuki ruang udara Athinai pada jam 6.37 pagi tetapi tiada respon diterima apabila cuba dihubungi oleh menara kawalan Athinai. Sistem Autopilot membolehkan pesawat berada di altitud yang sama dan menggunakan laluan yang ditetapkan ke Lapangan Terbang Antarabangsa Athens. Ketika ini, pesawat sepatutnya turun ke altitud yang lebih rendah sebagai persiapan untuk mendarat tetapi ia tetap berada di altitud yang sama. Menara kawalan Athinai telah cuba menghubungi pesawat sebanyak 11 kali namun masih tiada respon. Akhirnya, mereka memberitahu menara kawalan Athens dan Tentera Udara Hellenic, Greece tentang situasi Helios 522.

Pada jam 8.23 pagi, dua jet pejuang F-16 dari Tentera Udara Hellenic berjaya memintas pesawat komersial tersebut dan juruterbang cuba mencari kerosakan pada fiuslaj pesawat namun tiada kerosakan atau kebakaran yang ditemui. Juruterbang jet cuba menghubungi kru pesawat melalui frekuensi radio tentera tetapi tetap gagal. Menurut juruterbang F-16 tersebut, dia mendapati tiada orang di tempat duduk kapten dan melihat pegawai pertama tidak bergerak di tempat duduknya. Juruterbang juga melihat tiada sebarang pergerakan di kabin penumpang dan mendapati beberapa orang penumpang memakai topeng oksigen di mulut mereka. Keadaan yang sunyi di dalam kabin persis sebuah filem seram. Juruterbang jet cuba menggunakan bahasa isyarat untuk mendapatkan perhatian kru kapal namun tidak berhasil.

20 minit kemudian, juruterbang F-16 melihat pergerakan seseorang yang memakai baju biru muda dan jaket gelap memasuki ruangan kokpit pesawat dan duduk di tempat duduk kapten. Orang itu ialah pramugara Andreas Prodromou yang masih sedarkan diri dengan menggunakan balang oksigen mudah alih. Beliau yang juga memiliki lesen penerbangan komersial UK cuba mengawal pesawat tersebut dan melambai ke arah juruterbang jet. Malang tidak berbau apabila enjin sebelah kiri terpadam kerana kekurangan minyak dan pesawat mula kehilangan altitud. 10 minit kemudian, enjin sebelah kanan pula terpadam, menyebabkan kehilangan altitud yang mendadak.

Akhirnya, pesawat tersebut terhempas di lereng bukit pada jam 9.03 pagi, menyebabkan keseluruhan fiuslaj pesawat berkecai dan dijilat api. Kesemua 121 penumpang dan kru pesawat mati di tempat kejadian.

Menurut siasatan, kecuaian jurutera dan kru kapal yang tidak memastikan panel tekanan pesawat dalam mod ‘Auto’ merupakan punca mereka kekurangan oksigen dan mengalami hipoksia. Kesan dari kejadian itu menyebabkan CEO, COO, ketua juruterbang dan ketua jurutera syarikat Helios dijatuhkan hukuman penjara selama 10 tahun oleh mahkamah Greece atas tuduhan bunuh. Autopsi ke atas mayat juga mendapati penumpang dan kru pesawat sebenarnya masih hidup sebelum pesawat terhempas.

Rujukan:

Artikel disumbangkan oleh Zudin Fahmi untuk The Patriots.


Pertempuran Plaman Mapu, Sarawak, 27 April 1965 – Pertempuran Penuh Epik Yang Tidak Didendangkan Kepada Dunia

JIKA ada individu di kalangan rakyat Malaysia yang berani mendabik dada bahawasanya konfrantasi Indonesia-Malaysia hanya satu perang mulut sahaja tanpa pertumpahan darah adalah antara mereka yang paling dangkal sejarah. Ditambah lagi, ada juga segelintir rakyat Malaysia yang gah berselindung di sebalik nama-nama besar NGO yang cuba memperkotak-katikkan jasa Veteran Perang Komanwel juga antara mereka yang paling jelek kerana tidak tahu menghargai pengorbanan yang telah dilakukan oleh mereka demi keberadaan sebuah negara yang baru dibentuk iaitu Malaysia, 54 tahun dahulu.

Ya, mungkin kita sekarang hidup senang dengan mampu bermain “tembak-tembak” dalam applikasi telefon mudahalih sahaja tetapi ketahuilah di awal berdirinya satu negara bergelar Malaysia sekarang kita jangan pernah lupa bahawa nun jauh di perbatasan Malaysia/Indonesia khususnya di Sarawak mahupun Sabah, rentetan perang-perang sebenar banyak berlaku namun tidak begitu didendangkan buat pengetahuan dunia.

Mengimbau sejarah rentetan perang-perang “Ganyang Malaysia” yang berlangsung dari tahun 1964-1966, terselit satu sejarah perang yang amat luar biasa iaitu lokasinya adalah di Plaman Mapu iaitu satu perkampungan kecil yang terletak kira-kira 1800 meter antara perbatasan Sarawak, Malaysia dengan Kalimantan. Pertempuran di Plaman Mapu ini menyaksikan tentera Negara Komanwel iaitu unit tentera British yang dikenali sebagai “6 Platoon, B Company, 2nd Battalion The Parachute Regiment”. Satu unit platun seramai 36 orang melawan satu unit kompeni tentera elit komando Indonesia KOPASSUS yang mana jumlah keanggotaannya 400 orang, begitulah epiknya satu pertempuran yang pernah berlaku pada tanggal 27 April 1965.

Kesemuanya bermula menjelang cuti Krismas dan tahun baru iaitu 31 Disember 1964, apabila satu unit platun tentera British yang menerima panggilan tugas untuk dihantar ke Malaysia bagi menyertai Operasi Claret yang merupakan satu operasi ketenteraan Malaysia dan Negara-negara Komanwel. Diceritakan keanggotaan Unit Platun 6 ini adalah daripada tentera-tentera British yang masih muda belia belaka. Bagi memastikan mereka faham akan segala selok belok hutan di Borneo, unit platun ini telah dihantar untuk menjalani latihan intensif selama enam minggu di Kota Tinggi Jungle Warfare School, Kota Tinggi, Johor. Pada awal Mac 1965 baharulah unit platun ini dipindahkan ke wilayah Sarawak iaitu dengan bertemankan beberapa orang Sarawak Border Scouts untuk menjaga perbatasan Sarawak/Indonesia pada waktu itu.

Dek kerana keadaan mukabumi Plaman Mapu yang berbukit bukau maka mereka telah membina “base camp” di satu kawasan lembah bukit. Seperti kebiasaan untuk sebarang operasi ketenteraan di Borneo, sentiasa ada kerjasama antara tentera dengan masyarakat tempatan. Dikatakan melalui beberapa orang Sarawak Border Scouts yang juga pakar penjejak di hutan serta mampu berkomunikasi dengan baik mengikut dialek masyarkat tempatan, maka satu mesyuarat telah berjaya diadakan diantara tuai-tuai rumah di sekitar Plaman Mapu dengan mereka. Dari sinilah informasi mengenai aktiviti-aktiviti tentera Indonesia yang sudah bergerak di luar sempadan boleh diketahui dengan mudah.

Menjelang beberapa hari sebelum pertempuran berlangsung adalah difahamkan bahawa cuaca tidak begitu baik. Di dalam kebasahan serta kesejukan, unit platun 6 tetap setia dengan tugasan mereka membuat rondaan di sekitar perbatasan dan adakalanya memaksa mereka turut melangkaui sempadan sehingga ke wilayah Kalimantan bagi memastikan tiada pencerobohan dilakukan. Namun begitu walau begitu ketat rondaan mereka, sempadan Sarawak tetap mampu diceroboh oleh tentera Indonesia lebih-lebih lagi di waktu malam.

Akibat daripada hujan lebat dan suasana malam yang gelap, unit sentri Platun 6 tidak menyedari bahawa mereka sentiasa diperhatikan dari jauh oleh KOPASSUS. Segala aktiviti dan rutin malah juga kekuatan mereka telah diamati dengan sebaik mungkin oleh KOPASSUS sehingga memungkin mereka telah mengatur satu strategi serangan yang teratur untuk memerangi unit Platun 6 yang berkubu di Plaman Mapu.

Tanggal 27 April 1965 iaitu kira-kira jam 4.00 pagi walau di dalam suasana masih gelap dan hujan, seorang tentera yang bertugas di kawalan sentri iaitu Prebet George Avere berdasarkan nalurinya serta kepekaan telinganya telah berjaya mengamati bunyi derap kaki musuh yang sedang mengatur kedudukan formasi serangan betul-betul di kawasan “base camp” mereka. Kerana tidak mahu mengambil risiko, beliau telah memaklumkan hal tersebut dengan membuat komunikasi radio terus kepada Ketua Komandernya namun akibat daripada bunyi bising hujan dan sebagainya hubungan itu tidak diendahkan.

Hendak dijadikan cerita, kira-kira jam 5.05 pagi iaitu pada masa itu Prebet Avere baru sahaja menyerahkan tugasan sentri kepada anggota seterusnya iaitu Prebet John Kelly dikala itulah tanpa mampu dicongak oleh mereka serangan bermula dengan peluru bertali arus berserta mortar daripada sekeliling perimeter base camp mereka. Dikala itu kesemua unit platun seramai 36 orang yang mana tidak bertugas masih lagi nyenyak tidur dibuai kesejukan malam telah bangun dan mengapai apa sahaja senjata yang mereka ada.

Di dalam serangan hendap ini ada yang hanya berseluar pendek tanpa pakaian dan sebagainya merangkak dan berlari di dalam gelap mencari perlindungan dan cuba berbalas tembakan. Di dalam suasana dihujani peluru dan mortar musuh inilah seorang anggota tentera iaitu Prebet Harry Smith telah terkena tembakan musuh di kepala dan mati serta merta. Manakala Prebet Kelly bersama-sama Prebet Avere yang menjadi sentri berkubu di kawasan mereka telah diserang langsung dengan senjata RPG 7. Disinilah Prebet Kelly dikatakan mengalami kecederaan parah manakala Prebet Avere turut menerima nasib yang sama. Biar cedera mereka masih lagi berpegang pada senjata yang ada, berbalas tembakan sementara menunggu rakan-rakan yang lain bersedia di kawasan masing-masing.

CSM William yang merupakan ketua unit platun pula bergerak merangkak-rangkak sehingga sampai ke khemah operasi. Taklimat singkat dari Kapten Fleming tentang kedudukan mereka telah memungkinkan beliau mengambil tindakan nekad untuk cuba mengatur strategi. Bersama-sama dengan empat anggota platunnya, mereka merangkak dengan penuh senyap menghampiri perimeter tentera indonesia yang berselindung di sebalik atas bukit.

Lima orang melawan 30 ke 40 orang tentera Indonesia itulah yang terjadi dengan bersandarkan kepada sub mesingan yang ada, mereka menembak musuh dari jarak dekat. Manakala unit platun yang lain juga diatur menjadi grup-grup kecil antara lima ke enam orang cuba merapati himpunan tentera Indonesia yang sudahpun mengelilingi perimeter kawasan “base camp” pada ketika itu. Taktik ini biar strategi menempah maut tetapi itulah sahaja yang mampu digunakan kerana mereka sebenarnya diserang hendap dengan musuh mengelilingi mereka di semua arah. Strategi ini berjaya mengusir pihak musuh untuk berundur sehingga jauh ke dalam hutan yang berdekatan.

Keadaan kembali reda buat seketika tetapi unit platun 6 tidak leka kerana mereka tahu sebarang kemungkinan untuk tentera Indonesia kembali menyerang itu tetap ada. Dan sememangnya telahan itu benar kerana kali ini tentera Indonesia kembali dengan serangan yang lebih berat menggunakan segala senjata berat mereka. Namun pada ketika ini juga anggota platun 6 sudahpun bersedia di kubu-kubu yang mereka bina berserta dengan senjata berat mereka. Tiada belas kasihan, tembakan peluru dari mesingan serta mortar, GMPG dan sebagainya digunakan sebaik mungkin sehingga memaksa tentera Indonesia berundur jauh ke dalam hutan semula.

Bukan itu sahaja, CSM William sudahpun menyediakan separuh daripada anggotanya yang tidak cedera mengejar tentera Indonesia dan menembak mereka yang cuba melepaskan diri. Taktik ini berjaya mengekang kemaraan tentera Indonesia sehingga mereka kembali semula ke wilayah mereka iaitu kem mereka di sebelah sempadan Indonesia.

Di dalam serangan ini menyaksikan 13 orang anggota platun 6 yang cedera parah manakala dua orang lagi iaitu Lans Koperal Ian McKellar dan Prebet Harry Smith terkorban. Kedua-dua jenazah tentera Komanwel ini diterbangkan ke Singapura dan disemadikan di Kranji Cemetery, Singapura beberapa hari kemudian. Malah CSM William turut tercedera terkena tembakan di bahagian mata sehingga beliau menerima kecacatan kekal hanya mampu melihat dengan menggunakan satu mata sahaja sepanjang hayatnya.

Bila keadaan sudah reda dan hari sudah siang, barulah kesemua unit platun 6 yang tidak cedera melakukan pemeriksaan di sekeliling kawasan “base camp” mereka. Ketika rondaan itulah mereka menjumpai mayat-mayat tentera Indonesia yang mati bergelimpangan di seluruh kawasan mereka akibat daripada serangan mortar dan RPG dari pihak mereka. Difahamkan waima unit platun 6 hanya 36 orang sahaja namun mereka berjaya membunuh hampir 150 orang tentera Indonesia manakala yang lain berjaya meloloskan diri.

Begitulah cerita satu pertempuran penuh epik yang sebenarnya jika difikirkan mana mungkin jumlah yang kecil iaitu satu unit platun mampu bertahan dari satu serangan hendap satu unit kompeni. Bukan unit kompeni yang biasa-biasa sebaliknya anggota komando yang dilatih khusus. Namun semangat serta rasa tanggungjawab mereka bagi memastikan Negara Malaysia tidak sewenang-wenangnya dibolosi maka mereka tentangi juga sehingga ke titisan yang terakhir.

Inilah antara jasa-jasa Veteran Perang Komanwel yang mewarnai dunia pembentukan sebuah negara baru bergelar Malaysia, 54 tahun dahulu. Saban tahun untuk mantan veteran perang dari Unit Platun 6 akan kembali ke Sarawak khususnya di Plaman Mapu serta bersua dengan masyarakat setempat membuat kerja-kerja sosial mereka disamping mengenang peristiwa pertempuran Plaman Mapu pada tanggal 27 April 1965 suatu waktu dahulu.

Jasa mereka sememangnya tidak mampu kita balas dengan wang ringgit sekalipun. Mereka bukan rakyat Malaysia dan bumi Malaysia cukup asing bagi mereka namun mereka setia disamping kita semua kerana ingin melihat Persekutuan Malaysia yang dibentuk oleh empat entiti iaitu Malaya, Singapura (keluar 1965), Sarawak dan North Borneo (Sabah) kekal merdeka dan bebas selamanya dari cengkaman anasir luar waima Indonesia, jiran tetangga kita sekalipun.

Pada mana-mana individu rakyat Malaysia yang mengatakan pertumpahan darah itu tidak ada sewaktu pembentukan Persekutuan Malaysia dan juga yang mempersoalkan mengapa dan kenapa Veteran Perang Komanwel itu diberikan pelbagai anugerah di Malaysia serta mengatakan mereka suku sakat penjajah, hadam dan telan cerita perang ini. Fahami dan resapi segala sejarah sebenar perang “Ganyang Malaysia” kerana perang ini berlaku sewaktu MALAYSIA sudah ditubuhkan iaitu pada 16 September 1963. Bukan Senang Membina Sebuah Negara!

Lest We Forget!

-HB-

#KamekSayangSarawakBah!
#HariMalaysia16September

Rujukan:

1. The True Facts Of The Battle For Plaman Mapu, Borneo, 27 April 1965 And The Men Who Fought For It
https://paradata.org.uk/articles/true-facts-battle-plaman-mapu-borneo-27-april-1965-and-men-who-fought-it

2. The Forgotten Jungle Heroes Of Borneo
http://www.express.co.uk/life-style/life/586799/forgotten-jungle-heroes-Borneo

3. The Battle For Plaman Mapu. A Battalion Against A Company
https://www.militaryimages.net/threads/the-battle-for-plaman-mapu-a-battalion-against-a-company.3304/

4. Jamy Creates Plaque To Mark 50th Anniversary Of The Battle For Plaman Mapu, Sarawak

Jamy creates plaque to mark  50th anniversary of the battle for Plaman Mapu Sarawak


Sekilas Kemangkatan Sultan Pahang

Menjunjung kasih, merafak sembah, sekalung takziah.

Negara kita khususnya rakyat negeri Pahang dikejutkan dengan kemangkatan Sultan Ahmad Shah Al Musta’in Billah Ibni Almarhum Sultan Abu Bakar pada kira-kira pukul 8.50 pagi tanggal 22 Mei 2019 bersamaan 17 Ramadan di Institut Jantung Negara(IJN) pada usia 88 tahun.

Sekilas
mengenai baginda. Baginda diputerakan pada 24 Oktober 1930 dan merupakan putera
kepada almarhum Sultan Abu Bakar Ri’ayatuddin Al Mu’azzam Shah dan almarhumah
Tengku Ampuan Fatimah. Baginda merupakan putera tunggal setelah kekanda baginda
meninggal ketika masih kecil.

Baginda
telah dilantik menjadi Tengku Mahkota Pahang pada 1944 ketika baginda berusia
14 tahun dan ditabalkan sebagai Sultan Pahang pada tanggal 8 Mei 1974 selepas
kemangkatan ayahandanya almarhum Sultan Abu Bakar. Baginda pernah menyandang
jawatan sebagai Yang di-Pertuan Agong pada 26 April 1979 sehingga 25 April
1984.

Pada 6
Januari 2019, Sultan Muhammad V dari Kelantan meletakkan jawatan baginda
sebagai Yang di-Pertuan Agong berkuat kuasa serta merta. Baginda Sultan
Muhammad V merupakan Agong pertama dalam sejarah yang meletakkan jawatan selaku
YDPA. Perletakan jawatan baginda selaku Agong selaras dengan Perkara 32(2)
Perlembagaan Persekutuan.

Kekosongan
penyandang Agong dipangku oleh Sultan Nazrin Shah dari Perak sehingga Agong
yang baharu dilantik. Mengikut sistem penggiliran, giliran selepas Agong dari
Kelantan adalah Pahang. Jikalau Sultan Ahmad Shah dilantik menjadi Agong,
baginda merupakan sultan kedua yang menyandang jawatan Agong sebanyak dua kali
mengikut sistem penggiliran. Sultan pertama yang menyandang jawatan Agong
sebanyak dua kali adalah almarhum Sultan Abdul Halim Mu’adzam Shah iaitu Sultan
Kedah yang menjadi Agong kelima bagi penggal 1970-1975 dan Agong keempat belas
bagi penggal 2011-2016.

Namun,
ekoran keadaan Sultan Ahmad Shah yang berada dalam keadaan gering, cadangan
untuk melantik Tengku Abdullah sebagai Sultan Pahang yang baharu telah dibuat.

Pada 11
Januari 2019, Mesyuarat Khas Jumaah Pangkuan Diraja Pahang yang dipengerusikan
Tengku Abdullah sendiri telah diadakan di sebuah hotel di Kuala Lumpur.

Mesyuarat
tersebut melibatkan kerabat diraja Pahang dan Orang-Orang Besar Berempat,
Berlapan serta 16 negeri. Turut hadir adalah bekas Perdana Menteri, Dato’ Seri
Mohd Najib Tun Abdul Razak yang merupakan antara Orang-Orang Besar Berempat
Pahang.

Berdasarkan
Perkara 9 Undang-Undang Tubuh Kerajaan Pahang, Sultan Ahmad Shah dibolehkan
untuk turun takhta dan menyerahkannya jika baginda rela hati tanpa paksaan dan
perlu menandatangani Surat Perintah.

Surat
Perintah berkenaan itu pula hendaklah disaksikan Menteri Besar dan Setiausaha
Kerajaan Pahang yang kedua-duanya hendaklah hadir bersama-sama pada masa Raja
Pemerintah menurunkan tandatangan pada Surat Perintah itu.

Perkara
Sembilan Undang-Undang Tubuh Kerajaan Pahang turut menerangkan sekiranya Raja
Pemerintah tidak bersemayam dalam negeri ketika turun takhta, perintah
mengesahkan turun takhta itu hendaklah dibuat dengan Surat Perintah dan diletak
cap Mohor Negeri yang ditandatangani Menteri Besar dan Setiausaha Kerajaan
Pahang.

Mesyuarat
pada malam itu bersetuju dan meluluskan pindaan Bahagian 1 Perkara 9A
Undang-Undang Tubuh Kerajaan Negeri Pahang untuk memberi kuasa kepada ahli
majlis jumaah untuk menurunkan takhta raja disebabkan kegeringan yang besar dan
berat.

Maka, Sultan
Ahmad Shah telah turun dari takhta dan menyerahkannya kepada puteranya Tengku
Abdullah. Tengku Abdullah telah dimahsyurkan sebagai Sultan Pahang yang baharu
pada 15 Januari 2019 bertempat di Istana Abu Bakar, Pekan, Pahang.

Pemahsyuran
Sultan Pahang yang baharu memberi gambaran jelas bahawa baginda Sultan Abdullah
akan menyandang jawatan Agong dan perkara ini menjadi kenyataan apabila baginda
dipilih sebagai YDPA ke-16 pada 31 Januari 2019.

Sejak
jawatan Agong diperkenalkan, setiap negeri dan setiap sultan menaiki takhta
setelah sultan yang terdahulu mangkat mengikut sistem monarki namun Pahang
adalah negeri pertama berlakunya penyerahan takhta ketika pemerintah negeri sebagai
sultan yang sah masih hidup.

Jika sejarah
diteliti, peralihan takhta ketika penyandang masih hidup yang paling hampir
adalah di Selangor.

Pada 1933,
Tengku Musa Eddin putera sulung kepada Sultan Alauddin Sulaiman Shah iaitu
Sultan Selangor ketika itu telah disingkirkan sebagai Raja Muda Selangor oleh
British atas alasan perlanggaran moral dan salahlaku peribadi. Residen British
pada waktu itu T.S. Adams yang mencadangkan penyingkiran Raja Muda Musa Eddin
kerana resah dengan sikap pemikiran terbukanya.

British
telah melantik saudara tirinya Tengku Alam Shah sebagai Raja Muda. Perlantikan
ini juga turut melangkah bendul apabila Tengku Badar kekanda kepada Tengku Alam
Shah juga diketepikan British.

Tengku Musa
Eddin telah diberi gelaran Tengku Kelana Jaya Putera. Tengku Alam Shah memegang
jawatan sebagai Raja Muda sehingga ditabalkan menjadi sultan pada 1938 dengan
memakai nama Sultan Hisamuddin Alam Shah setelah kemangkatan ayahanda baginda
dan pertabalan dipengerusikan sendiri oleh Tengku Musa Eddin.

Semasa Jepun
menyerang dan menguasai Tanah Melayu, pada 1942 Sultan Hisamuddin disingkirkan
dari takhta oleh pengurus tentera Jepun dan menabalkan Tengku Musa Eddin selaku
pewaris yang sah sebagai sultan dengan memakai nama Sultan Musa Ghiatuddin Riayat
Shah.

Pada 1945, sekembalinya penguasaan kolonial British ke atas tanah melayu, baginda Sultan Musa telah diturunkan dari takhta oleh pengurus tentera British di bawah Lord Louis Mountbatten. Baginda kemudiannya telah dibuang negeri ke Kepulauan Cocos Keeling. Baginda dibawa pulang ke Selangor setelah jatuh gering dan telah mangkat pada tahun 1955.

Sultan Hisamuddin Riayat Shah terus menduduki takhta sehingga mangkat pada tahun 1960 dan digantikan dengan putera baginda Sultan Salahuddin Abdul Aziz Shah. Sultan Salahuddin mangkat pada 2001 dan takhta Sultan Selangor diduduki oleh putera baginda Sultan Sharafuddin Idris Shah sehingga kini.

Walaupun
begitu, perbezaan pertukaran takhta di antara Sultan Musa Ghiatuddin Riayat
Shah dan Sultan Hisamuddin Alam Shah adalah bukan disebabkan kerelaan hati
tetapi disebabkan percaturan permainan kuasa kolonial British.

Penyerahan
takhta oleh Sultan Ahmad Shah kepada Sultan Abdullah masa kini adalah
disebabkan kemaslahatan baginda dan dibuat tanpa paksaan oleh kuasa luar.

Penyerahan
takhta ini merupakan suatu tindakan dan langkah yang bijak dan patut dilakukan.
Hikmahnya dapat difahami kini setelah Sultan Ahmad Shah mangkat pada hari ini
tanpa baginda perlu bersesak kudrat di hujung usia baginda jika dilantik sebagai
Agong dan negara juga tidak perlu mengalami pertukaran Agong sebanyak dua kali
dalam setahun.

Pahang
kehilangan seorang sultan yang penyayang dan berjiwa rakyat serta diumum
berkabung selama 40 hari.

Sembah
takziah

KDYMM
ALMARHUM SULTAN AHMAD SHAH AL MUSTA’IN BILLAH IBNI ALMARHUM SULTAN ABU BAKAR

(24 Oktober
1930 – 22 Mei 2019)

RUJUKAN:

1. Sejarah
Kesultanan Melayu Pahang. Berita Harian 12 Januari 2019. Dicapai pada 22 Mei
2019

2. Malaysia
Crowns Sultan Abdullah as 16th King. The New Straits Times. 1 Februari 2019.
Dicapai pada 22 Mei 2019.

3.
www.dirajapahang.my


Legenda Holy Grail Yang Mempengaruhi Bangsa Eropah

Dunia Eropah melalui liku-liku politik yang berbeza mengikut zaman. Ada masa banyak negara Eropah mengamalkan cara sekular. Ada masa mereka bertaut pada ajaran Kristian. Sekularisme memang sudah lama bertapak di Eropah.

1,000 tahun dulu misalnya, Eropah mengikuti haluan sekular sampai raja-raja berkuasa menghalau pihak kepausan (pope) daripada Rom. Ada yang siap menjatuhkan titah pengkafiran terhadap paus pun.

Tetapi itu dalam lembah politik. Kalau tengok pada budaya sosial, pengaruh agama memang kuat dalam kalangan mereka.

Dan pengaruh inilah memberikan kerelevanan pada lagenda Holy Grail. Dari dulu sampai sekarang, mereka terbuai dengan lagenda ini. Holy Grail adalah alat keagamaan yang sangat suci.

Kalau raja dulu menemuinya, barangkali mereka mampu menguasai seluruh Eropah. Mana tidaknya – seruan peperαηgαη Sαlib sudah cukup kuat untuk merµηtµhkan tembok sekularisme. Bayangkan kalau ada yang pegang Holy Grail.

Tetapi itu cerita dululah. Kalau zaman sekarang, pihak muzium saja yang akan melayan. Institusi politik sekadar guna Holy Grail untuk tarik pelancong semata-mata.

Mengenali Sejarah Holy Grail

Ada sebab kenapa penganut Kristian sangat mengutamakan Holy Grail. Pertama sekali, jumhur agamawan Kristian bersetuju yang Holy Grail adalah sebuah bekas minuman seperti cawan atau gelas yang digunakan Nabi Isa (as). Sebelum diangkat ke Syurga, baginda ada duduk bersama semua hawarinya untuk santapan terakhir (Last Supper).

Agama Kristian berkata, ada sesuatu yang terjalin semasa santapan ini. Baginda Isa (as) berkongsi secawan wαiη dengan para hawari. Semua yang minum telah menjalinkan satu perjanjian dengan baginda… perjanjian yang menghαpµskan dosa.

Semasa bersantap ini juga, Isa (as) membuat pengumuman mengejut… bahawa salah seorang hawari akan mengkhiαηαtinya. Hawari ini, kata baginda (as), akan menerima lαkηαt yang mana lagi elok kalau dia tidak lahir langsung dalam dunia ini.

Selepas Peristiwa Peηgsαlibαη

Seusainya baginda diangkat ke Syurga, maka bermulalah episod baru dalam sejarah Kristian. Pada awalnya, Saint Peter diamanahkan untuk menyebarkan ajaran tauhid. Beliau menyerahkan Holy Grail kepada Saint Lawrence.

Lama kelamaan, Holy Grail pun lenyap. Senyaplah sekejap selepas beberapa zaman yang mana orang bertanya. Apa jadi pada cawan semasa perjanjian dibuat?

Dari sinilah Holy Grail mula menjadi artifak Kristian, bersama dengan Tiang Sebenar (dimana mereka percaya baginda ditambat) dan Lembiηg Suci (senjαtα yang menµsµk badan baginda).

Memandangkan Eropah memeluk agama Kristian, takkan mungkin para raja sana guna artifak-artifak Hinduisme atau Buddha (apatah lagi Islam).

Mestinya mereka tarik sedikit sebanyak artifak Kristian untuk mewajarkan perjuαηgan politik mereka. Macam tidak biasa tengok ahli politik jaja agama.

Sebab itulah timbulnya Holy Grail dalam perjuαηgan Raja Arthur. Malah baginda adalah satu-satunya raja paling popular di Eropah dalam topik Holy Grail (Wood, 2012). Adanya Holy Grail pada seorang raja memang mewajarkan roh politiknya.

Zaman Raja Arthur dipercayai 400 hingga 500 tahun selepas Nabi Isa (as). Selepas zaman baginda, ada jurang besar yang mewarnai sejarah pencarian Holy Grail.

Hari ini ramai percaya bahawa Holy Grail berada dalam penyimpanan Gereja Valencia (Harty, 2015) yang diserahkan sebagai hadiah kepada Martin I dari Aragon.

Walau bagaimanapun, ada yang percaya Holy Grail disimpan sebuah gereja di San Isidoro… bukannya Valencia (Klein, 2014).

Jadi ada satu cara saja untuk sahkan cawan mana sebenar-benarnya Holy Grail. Kena tunggu tuan punya badan turun nanti.

RUJUKAN:

Harty, K. (2015). The Holy Grail on Film: Essays on the Cinematic Quest. McFarland. Halaman 1.

Klein, C. (2014, April 2). Is the Quest For the Holy Grail Over? History.

Wood, J. (2012). The Holy Grail: History and Legend. University of Wales Press.


Rosli Dhobi: Merdeka Dengan Darah

MENGIMBAU ceritanya anak tempatan yang bangun memberontak bukanlah satu cerita biasa sebaliknya nama-nama seperti pahlawan Dol Said di Naning, Yamtuan Antah di Sungai Ujong, Dato Bahaman di Pahang, Tok Janggut di Kelantan dan Abdul Rahman Limbong di Terengganu sememangnya antara ceritera kepahlawanan anak bangsa yang cukup gah di pengetahuan kita semua. Biar di dalam serba serbi kekurangan dengan hanya berbekalkan keris tersisip di pinggang, mereka tidak pernah undur melawan Inggeris yang ingin bermaharajalela di bumi kelahiran mereka.

Itu ceritanya kepahlawanan anak Melayu di Malaya suatu waktu dahulu dan mungkin ramai mengetahui bahawa di Sarawak juga tidak pernah kurang dengan cerita seperti ini. Si Bujang Berani, Rentap “Libau” telah membuktikan kepahlawanannya sewaktu berdepan dengan Brooke sehingga memaksa Brooke menghantar tiga ekspedisi untuk mengalahkannya itupun Rentap meninggal dunia akibat sakit tua tetapi tidak sekali ditangan Brooke pada waktu itu.

Dan di era Sarawak menjadi tanah jajahan Koloni Mahkota Sarawak British pula menyaksikan sekumpulan anak tempatan yang berkobar jiwanya dengan semangat patriotisme tulen iaitu Rukun 13 telah mengatur strategi untuk menghalau seorang gabenor Inggeris yang baru dilantik yang bernama Sir Duncan George Stewart. Segala hal ini berpunca kerana tindakan Rajah Ketiga iaitu Sir Charles Vyner Brooke yang sudah muak memerintah mengambil keputusan membelakangi rakyat Sarawak dengan menyerahkan Sarawak kepada Koloni British pada tahun 1946.

Bermula dari detik itu juga suara-suara rakyat Sarawak tanpa mengenal bangsa dan agama, kecil atau besar, tua atau muda, lelaki atau wanita telah kuat berkumandang di seluruh pelusuk Sarawak menyahut seruan dengan menyemarakkan demonstrasi Gerakan Anti-Penyerahan pada ketika itu. Namun biar cukup besar gerakan ini tetapi ianya tetap tidak berakhir dengan kejayaan total sehingga tiada jalan lagi melainkan pengorbanan darah perlu dilakukan bagi menunjukkan betapa seriusnya apa yang diperjuangkan selama ini.

Setelah puas mengatur strategi, akhirnya tanggal 3 Disember 1949 dipilih sebagai hari penuh bersejarah. Ini kerana pada hari itulah seorang gabenor Sarawak iaitu Sir Duncan George Stewart, seorang bangsa Inggeris yang baru sahaja dilantik punya kesempatan untuk membuat lawatan pertamanya ke Sibu, Sarawak. Tuan Gabenor yang baru sahaja menjawat jawatan lebih kurang dua minggu ini telah berkunjung ke Sibu dengan menaiki sebuah kapal persiaran dari Kuching, Sarawak.

Dek kerana ini lawatan pertama seorang berstatus Gabenor ke Sibu, maka sambutan cukup meriah disediakan untuk beliau. Pintu gerbang didirikan di kawasan berhampiran dengan Pelabuhan Sibu dan orang ramai serta murid-murid sekolah digembleng untuk memeriahkan suasana sambutan yang jatuh pada cuti hujung minggu. Banyak bangunan-bangunan kerajaan dihiasi dengan bendera-bendera Koloni Mahkota Sarawak British bagi menandakan Sibu, Sarawak sedang menerima kedatangan seorang pembesar pada masa itu.

Teruja dengan sambutan di luar dugaan rakyat Sibu, usai sahaja menghabiskan sarapan beliau di atas kapal persiaran yang sedang berlabuh di tengah Sungai Rajang dikatakan Tuan Gabenor tidak sabar-sabar untuk menjejakkan kakinya buat kali pertama di daratan Sibu. Dengan segak berpakaian seragam serba putih penjawat awam Sarawak pada masa itu dengan topi yang tinggi itulah Sir Duncan mampir dengan menaiki sebuah perahu untuk ke Pelabuhan Sibu.

Hal pertama sebaik sahaja Tuan Gabenor menjejak daratan adalah menerima kawalan tabik hormat daripada anggota keselamatan Sarawak. Beliau kemudiannya mula berjabat tangan dengan beberapa tokoh pemimpin Sibu dengan diiringi oleh Residen dan setiausaha peribadi beliau iaitu T. St. J Dilks. Selesai beramah mesra dengan orang-orang kenamaan Sibu akhirnya beliau berjalan kaki dengan penuh bergaya menghampiri deretan murid-murid sekolah dan orang ramai yang berdiri di kedua-dua bahu jalan menuju ke pentas utama.

Boleh dikatakan jarak antara pelabuhan Sibu dengan pentas utama tidak jauh jadi tidak menjadi masalah untuk Tuan Gabenor hanya berjalan kaki menuju ke lokasinya. Dan segala hal mengenai jadual perjalanan ini telah pun dikenalpasti oleh Rukun 13 sebelumnya. Di satu selekoh dikatakan Rosli Dhoby bersama-sama dengan Morshidi Sidek sudah bersedia dengan segala hal yang perlu. Tiada masanya untuk rasa takut kerana misi dan visi harus diteruskan biar nyawa jadi taruhannya.

Di ketika orang ramai sedang berbahagia menyambut kedatangan seorang pembesar negeri pada sekitar jam 9.30 pagi itu iaitu di satu selekoh, Rosli Dhoby telah mula mengatur langkah. Beliau dengan tenang merapati rombongan Sir Duncan tanpa mempedulikan kawalan ketat anggota keselamatan yang sentiasa merapati perjalanan Tuan Gabenor tersebut.

Morshidi Sidek pula turut ada bersama tidak jauh daripada lokasinya Rosli Dhoby, rakan seperjuangan Rukun 13 beliau. Dengan berpura-pura mengambil gambar Tuan Gabenor itulah ditengah kelekaannya mendapat perhatian ramai, Rosli Dhoby menerjah dan seterusnya meradak sebilah badek beracun langsung ke perut Sir Duncan Stewart. Maka terkulai layu seorang Gabenor Inggeris di tengah-tengah hiruk pikuk orang ramai yang panik melihat suasana berdarah di pagi Sibu.

Langsung keberadaan Tuan Gabenor dikenalpasti oleh anggota keselamatan yang bertugas. Secepat kilat juga beberapa orang anggota polis yang bertugas telah menangkap Rosli Dhoby yang cuba untuk meloloskan diri. Malah dikatakan Morshidi Sidek yang melihat bahawa Tuan Gabenor masih lagi bernyawa turut ingin membuat radakkan buat kali kedua tetapi beliau sempat ditangkap oleh anggota polis yang berada berhampiran dengan Tuan Gabenor yang sedang menahan kesakitan.

Sejurus selepas itu, Tuan Gabenor dikejarkan ke hospital Lou King Howe dan seterusnya diusulkan untuk mendapat pembedahan segera kerana lukanya cukup parah. Bukan radak sebarang radak kerana yang digunakan oleh Rosli Dhoby adalah sebilah badek yang dikatakan sudah disepuh racun oleh beliau pada malam sebelumnya. Racun itu sahaja sudah tentu memberi impak yang lebih berkesan pada setiap organ dalaman Tuan Gabenor pada masa itu.

Menurut sumber perubatan mengatakan luka yang dialami oleh Sir Duncan Stewart dikategorikan sebagai antara yang parah. Ada 15 luka-luka kesemuanya yang menembusi sehingga ke bahagian usus kecil beliau dan sedalam antara tiga ke tiga setengah inci setiap satu. Dek kerana kecederaan serius ini juga menyaksikan Tuan Gabenor diterbangkan ke Singapura seberapa segera malah ketika di dalam penerbangan turut dikatakan menerima perpindahan darah di udara pada masa itu.

Sementara itu, Rosli Dhoby dan Morshidi Sidek langsung tidak pernah menunjukkan rasa takut dengan himpitan anggota keselamatan sewaktu di bawa ke Balai Polis Sibu. Biar tangan digari dan diasak dengan pelbagai jenis soalan dan sikap kasar pegawai penyiasat, kedua-duanya langsung tidak pernah membuka rahsia tentang pakatan sulit mereka. Biar pecah perut tidak sekali pecah di mulut.

Akhirnya pada 10 Disember 1949, Sir Duncan Stewart menghembuskan nafasnya yang terakhir di Singapura yang mana menyaksikan gerakan mencari dan mengeledah mana-mana pihak yang bersekongkol dengan peristiwa berdarah pada tanggal 3 Disember 1949 sehingga ke lubang cacing. Pelbagai proses mahkamah terpaksa mereka hadapi sehinggalah pada tanggal 2 Mac 1950, pahlawan anak Sarawak iaitu Rosli Dhoby, Morshidi Sidek, Awang Ramli Amit Awang Matsaruddin dan Bujang Suntong dijatuhkan hukuman mati di Penjara Kuching, Sarawak.

Dek kerana fobia Inggeris atas kebangkitan semula anak Sarawak pada masa itu, keempat-empat mereka ini perkuburannya langsung tidak bertanda di Penjara Kuching sehinggalah satu proses dijalankan oleh Kerajaan Sarawak menentukan kesahihan perkuburan mereka sekitar tahun 1996. Akhirnya pada tanggal 2 Mac 1996, keempat-empat jenazah mereka waima hanya tanah dan sisa-sisa tulang sahaja diterbangkan ke Sibu, Sarawak iaitu tempat tanah tumpah mereka dan langsung disemadikan di Makam Pahlawan Sarawak berdekatan dengan Masjid Bahagian Sibu sekarang.

Detik peristiwa berdarah di Sibu pada tanggal 3 Disember 1949 ini menjadi saksi bahawa sesungguhnya pejuangan anak Sarawak menuntut kemerdekaan itu adalah sesuatu yang polos biarpun terpaksa bermandikan darah. Jangan pernah kita lupa tentang detik-detik peristiwa ini kerana ianya satu cerita sejarah yang begitu signifikasi dengan kita semua sebagai rakyat Sarawak.

Al-Fatihah kepada seluruh pahlawan Sarawak. Amin.

RUJUKAN:

1. Buku: Rosli Dhoby: Merdeka Dengan Darah oleh Jeniri Amir, 2013 Kuching2. Sejarah Rosli Dhobyhttp://www.jiwabakti.com.my/sejarah-rosli-dhoby.html3. Duncan George Stewarthttp://www.britishempire.co.uk/maproom/sarawak/duncanstewart.htm4. Pergi Tak Kembali, Rosli Dhoby Pejuang Kemerdekaan Sarawakhttp://www.sarawakiana.net/2016/03/pergi-tak-kembali-rosli-dhoby-pejuang.html


Tun Datu Mustapha: Arkitek Perkembangan Islam Sabah

Pentin : Tun Mustapha adalah contoh bagaimana ahli politik yang bijak menggunakan ruang lingkup demokrasi untuk memartabatkan Islam di Sabah. Saksikan.

1. Sebelum berangkat ke Lapangan Terbang Kota Kinabalu, Sabah, sempat meluangkan masa menziarahi dan bertahlil di pusara Tun Datu Mustapha Bin Datu Harun yang berada tidak jauh dari Lapangan Terbang.

2. Adalah Tun merupakan Yang Dipertua Negeri Sabah yang pertama dan Ketua Menteri Sabah ketiga. Jika di Indonesia, Sukarno dianggap ‘father of Indonesia’, demikian kedudukan Tun Datu Mustapha di Sabah.

Salasilah Keluarga

3. Beliau berbangsa Suluk dilahirkan di Kudat. Mengikut Tarsilah Brunei II (susunan & kajian Pehin Hj Awang Jamil As-Sufri – Ketua Pengarah Pusat Sejarah Kerajaan Brunei Darussalam), Tun Datu Mustapha adalah dari Keturunan Sultan Sulu dari keluarga Maharaja Adinda Aranan melalui bapanya Datu Harun.

4. Untuk makluman, takhta kesultanan Sulu adalah secara bergilir gilir antara Keluarga Kiram, Shakirullah dan Aranan (dari sini salur galur Tun Datu Mustapha) yang jarang diketahui. Namun hakikatnya, ketiga pecahan keluarga ini dari moyang yang sama yakni Sultan Badaruddin I ibni Sultan Salahuddin Karamat (1718-1732). Salasilah ini ada kritikan dari keluarga Aranan kerana menurut mereka, Tun Datu Mustapha adalah anak Datu Paduka Mat Salleh (Pahlawan Suluk berdarah Raja) bukan anak Datu Harun. w/a

5. Ada cerita lisan yang saya terima bahwa pemilihan Tun Datu Mustapha sebagai Yang Di Pertua Sabah pertama kerana salah satu faktornya beliau mempunyai Keturunan Kesultanan Sulu. Pemilihan beliau sebagai menghormati Kesultanan Sulu yang pernah memerintah Sabah dan menyejukkan keadaan pendakwaan Sabah masih dalam wilayah kesultanan Sulu.

Sumbangan

6. Tanpa kerjasama ‘father of Sabah’ ini dengan Tunku Abdul Rahman melalui USNO (United Sabah National Organization), yakni parti model UMNO untuk Sabahan yang di asaskan beliau bersama beberapa sahabat, pembentukan Malaysia 1963 akan menemui kebuntuan.

7. Selepas pembentukan Malaysia, beliau dilantik Yang DiPertua Sabah dan dikatakan orang pertama yang mendapat Kad Pengenalan Malaysia di Sabah. Sebenarnya, beliau boleh selesa menjadi Yang diPertua tanpa perlu mengerah keringat dalam kerja pentadbiran, tetapi ini lah keistimewaan beliau.

Turun ‘Takhta’ Yang DiPertua

8. Beliau telah meninggalkan keselesaan jawatan Yang Dipertua dan turun berpolitik lalu kembali menjadi Ketua Menteri Sabah selepas parti USNO beliau menang Pilihan Raya Negeri. Tun merasakan kedudukan KM lebih memudahkan beliau berpencak dari hanya tinggal di Istana Negeri.

9. Dalam tempoh 8 tahun beliau sebagai Ketua Menteri Sabah (1965 – 1973), pada tahun 1968, Tun Datu Mustapha telah meletakkan Bahasa Melayu pada kedudukan yang tinggi sebagai bahasa rasmi Sabah mengantikan bahasa Inggeris masih digunapakai selepas membentuk Malaysia.

10. Tun Mustapha juga telah mengintegrasikan sistem pendidikan Sabah ke dalam sistem pendidikan kebangsaan. Tun Datu Mustapha turut bertanggungjawab menjadikan Bahasa Melayu sebagai bahasa penghantar di sekolah sekolah di Sabah secara berperingkat peringkat antara tahun 1967 – 1975.

11. Jasa paling besar Tun Mustapha adalah dengan kelicikan dan helah, beliau telah berjaya menjadi Islam sebagai agama rasmi di Sabah pada tahun 1973 yang mana ketika membentuk Malaysia, Sabah belum ada agama rasmi di peringkat negeri demikian juga di Sarawak. Helahnya dalam berhadapan juak-juak politikus tak dapat saya ceritakan di sini, namun saya sangat kagum selepas mendengar sendiri dari Mufti Kerajaan Negeri Sabah yang berkongsi pada saya.

12. Perjuangan mendaulatkan Islam sebagai agama rasmi di Sabah bukannya mudah. Tun faham bahawa beliau memerlukan kekuatan dan sokongan kukuh baik di Dun dan masyarakat Sabah sendiri. Kedudukan ini tidak kuat sekiranya penganut Islam tidak ramai, maka dimulakan dengan gerakan memuslimkan seramai mungkin pribumi dan masyarakat di Sabah melalui penubuhan USIA (Pertubuhan Islam Seluruh Sabah) yang merupakan himpunan kesepakatan 263 wakil dan pemerhati dari Persatuan Islam diseluruh Sabah dalam suatu kongres. Kongres tersebut diadakan selama 3 hari pada 14 sehingga 16 Ogos 1969 bertempat di Dewan Masyarakat Kota Kinabalu.

13. Dibawah kepimpinan Tun Mustapha, USIA telah menjadi ‘de facto’ perkembangan Islam di Sabah dan kesan politik negeri. Puluhan ribu penduduk negeri ini terutamanya masyarakat suku kaum Kadazan-Dusun, Murut, Rungus dan kaum-kaum lain memeluk Islam.

14. Hasilnya peratusan muslim di Sabah naik mendadak hingga mencapai 53% sangat berbeza ketika pembentukan Malaysia dahulunya yang hanya 31%. Peratusan ini bukan sahaja memberi impak pada dakwah tapi juga landskap politik negeri kerana telah membolehkan satu badan yang dinamakan Majlis Ugama Islam Sabah (MUIS) ditubuhkan pada 26 April 1972 dan Agama Islam menjadi agama rasmi di negeri Sabah diiktiraf dengan rasminya pada 23 September 1973.

15. Dari MUIS, lahirnya Jabatan Hal Ehwal Agama Islam Negeri Sabah (JHEAINS) yang ditubuhkan pada 1 Januari 1996 melalui kertas kabinet bil.25/95, rcc. 101/469 jilid 3. 11 Ogos 1994 bagi melaksanakan dasar-dasar Majlis Ugama Islam Negeri Sabah (MUIS).

16. Sesungguhnya Tun Mustapha telah benar-benar memanfaatkan kedudukan beliau sebagai Ketua Menteri Sabah telah menaikan semangat dan meniupkan roh dakwah kepada perkembangan Islam di Sabah.

Angah SunanOrang semenanjung cintakan perjuangan Tun Datu Mustapha


Cahaya Masa Hadapan- LiFi vs WiFi

Dalam masa kita mengejar kelajuan internet dengan harga yang minimum. Sebenarnya satu teknologi sedang dibina iaitu Light-Fidelity (LiFi). Teknologi LiFi ini akan mengantikan Wireless-Fidelity (WiFi) untuk kegunaan sambungan kepada Internet Service Provider (ISP) dalam ruang privasi. Dengan hanya mengunakan alatan seperti mentol lampu LED, kita sudah dapat menikmati sambungan internet yang mempunyai kelajuan lebih dari 10 kali ganda kelajuan WiFi.

Perkara ini, terjadi kerana pengunaan spektrum cahaya tampak. Untuk memahami konsep ini kita akan lihat kembali kejadian gelombang elektromagnetik. Gelombang elektrokmagnetik ini adalah sinaran gelombang yang membawa tenaga ataupun dikenali sebagai zarah yang bercas(elektrik). Gelombang ini juga termasuk didalam gelombang radio, mikrogelombang, sinaran inframerah, cahaya tampak, sinaran ultraungu, sinar-X dan sinar gamma. Wifi mengunakan gelombang radio untuk menghantar maklumat melalui modulasi frekuensi(FM) dan mempunyai panjang gelombang antara 1 milimeter untuk 300GHz hingga 10,000 kilometer untuk 30Hz. Manakala gelombang cahaya tampak berada di 700 nanometer untuk 430THz hingga 390 nanometer untuk 770THz. Untuk lebih lanjut anda boleh rujuk gambar di bawah.

Tetapi apa implikasi frekunsi ini terhadapa kelajuan internet? Sebelum itu saya akan terangkan bagaimana maklumat dikomunikasikan melalui gelombang. Maklumat yang dikomunikasikan ini akan di jadikan aras 1 dan 0 kerana 1 dan 0 adalah Bahasa yang difahami oleh mesin. Kemudian aras 1 dan 0 ini akan di jadikan gelombang. Sekali lagi saya ingatkan wifi mengunakan FM untuk menyampaikan maklumat berbeza dengan modulasi amplitude yang menghantar data melalui perubahan amplitud gelombang. Lihat gambar dibawah untuk lebih memahami perbezaan antara dua jenis modulasi ini.

Berdasarkan gambar diatas ini dan penerangan maklumat akan ditukarkan ke aras 1 dan 0 ataupun kita kenali dengan kod perduaan (binary code) sebenarnya ia menunjukkan lebih tinggi nilai frekuensi atau lebih rendah jarak antara gelombang maka lebih cepatlah data kita akan dihantar. Selepas maklumat ini dihantar melalui antenna penghantar, antenna penerima akan mendapatkan isyarat tersebut kemudiaan akan di nyahkodkan untuk menjadi maklumat untuk pemahaman manusia.

Penyahkodan ini mengunakan algoritma-algoritma yang mengubah isyarat frekuensi menjadi sub-isyarat sebelum frekuensi ini diterima oleh penerima supaya didalam satu set frekuensi dapat di isi dengan lebih banyak kod perduaan yang mana akan lebih membanyakkan maklumat yang boleh dihantar. Untuk wifi, gelombang frekuensi yang digunakan adalah 2.4GHz dan 5GHz dan ianya mengunakan piawaian rangkaian 802.11 yang terdapat beberapa pecahan seperti 802.11a yang menggunakan system orthogonal frequency-division multiplexing (OFDM) yang mampu membuatkan 54Megabits per saat maklumat dapat dikomunikasikan. Terdapat beberapa jenis sub piawaian 802.11 lagi yang membuatkan WiFi mampu mencapai kelajuan data 450 Megabits persaat.

Kembali kepada pengunaan cahaya tampak, seperti yang kita lihat di rajah pertama tadi. Diantara gelombang radio dan gelombang cahaya tampak terdapat dua lagi jenis gelombang iaitu mikrogelombang dan sinaran inframerah. Sebenarnya mikrogelombang banyak digunakan untuk aplikasi seperti perubatan dan juga komunikasi tetapi ianya tidak meluas. Kerana mikrogelombang tidak mampu untuk bergerak mengikuti bentuk muka bumi, merebak melampaui bukit atau gunung, memantul kembali ketika melanggar ionospehere serta gelombang ini mudah diserap oleh kelembapan udara seperti faktor hujan, salji dan ais. Oleh itu, mikrogelombang hanya digunakan pada aplikasi yang mempunyai line-of-sight(rujukan digambar bawah).

Manakala sinaran cahaya inframerah pula banyak digunakan pada remote control tetapi jika ianya diberikan tenaga yang tinggi maka sinaran ini mampu rosakkan mata. Sinaran infra merah ini mempunyai jarak gelombang yang menghampiri warna merah pada gelombang cahaya tampak. Oleh itu, ada orang mengatakan kalau hendak mengelak dari mata rosak kena kurangkan lihat benda merah dan banyakkan tengok warna hijau. Untuk gelombang cahaya tampak pula, sudah terbukti yang kita mampu menerima gelombang ini dalam kehidupan seharian.Untuk spektrum yang diatas cahaya tampak seperti Ultra-Violet (UV), X-ray dan Gamma ray. Ianya mampu memberi implikasi seperti kanser dan kerosakan genetik. Sebab itulah jika anda lihat filem seperti Hulk ada menceritakan tentang Gamma-ray kerana ia mampu merubah genetic anda.

LiFi di katakan akan banyak digunakan untuk khidmat penerbangan, penerokaan bawah laut(kerana cahaya dapat menembusi air masin manakala gelombang radio tidak mampu menembusi air), hospital serta premis perniagaan dan rumah. Selain dari capaian internet yang lebih laju untuk ruang privasi LiFi juga mampu mengekalkan momentumnya didalam ruangan yang padat kerana cahaya boleh dipantul tetapi gelombang radio akan diserap oleh bahan yang lembut selain mempunyai ganguan isyarat yang lebih tinggi. Sekuriti untuk LiFi juga lebih bagus kerana isyarat LiFi hanya boleh diakses didalam satu-satu ruangan tertutup sahaja. Manakala WiFi pula mempunyai sifat yang merebak gelombangnya maka akses terhadap gelombang tersebut boleh dimanipulasi oleh orang luar.

Perkembangan teknologi LiFi ini akan mengambil masa beberapa tahun yang lebih singkat untuk mencapai kelajuan internet yang lebih tinggi kerana terdapat banyak sistem komunikasi yang sudah terbina dengan mengunakan medium gelombang radio. Sedangkan teknologi gelombang radio mengambil masa ratusan tahun sebelum terjadinya WiFi. Walau bagaimana pun, antara LiFi dan WiFi terdapat kelebihan serta kekurangan masing-masing. Kesusaian teknologi ini bergantung kepada aplikasi pengunaannya.

Rujukan:
1. http://ciscorouterswitch.over-blog.com/2017/02/lifi-vs.wifi-basic-difference-between-lifi-and-wifi.html
2. http://www.rfwireless-world.com/Terminology/LiFi-internet-vs-WiFi-internet.html
3. https://www.electronicproducts.com/Education/Student/Li_Fi_vs_Wi_Fi_Which_is_better.aspx
4. https://www.youtube.com/watch?v=Ax7dYaRiY6o
5. https://drastitech.wordpress.com/2016/03/21/why-visible-light-spectrum-only-for-li-fi/
6. https://hamgear.wordpress.com/tag/line-of-sight/


Wira-Wira Yang Semakin Sirna

Usia beliau sudah mencecah 78 tahun. Dengan keadaan hampir menyeret kaki, dibantu tongkatnya, lelaki tua ini menghulur tangan bersalam dengan semua yang ada semasa program Reunion Ex-22 KDO yang telah berlangsung di Kem Bina Semangat Yayasan Selangor pada 29 Mei 2016 yang lalu. Sesekali beliau menoleh tercari-cari kelibat seseorang. Melihat gelagatnya, saya menyapa.

Di dalam keriuhan suasana mesra majlis BBQ yang sedang berlangsung, saya menghulur kerusi menjemput beliau duduk dan mula membuka bicara. Soalan pertama yang saya tanya.. “ Pakcik cari siapa?”. Sambil tersenyum malu beliau menjawab, beliau mencari rakannya yang telah membawa beliau ke majlis ini – juga seorang bekas anggota GGK ( Gerup Gerakhas/ Komando Tentera Darat Malaysia ).

Kalau rakannya itu meninggalkannya, habislah katanya. Jenuhlah pakcik nak kena balik berjalan kaki..selorohnya. Sambil itu dengan perlahan beliau bertanya.. “ Nak..masuk majlis ni kena daftar apa-apa tak? Kena bayar apa-apa tak? Pakcik nak bayar ni..”. Saya tak mampu nak kata apa-apa, sebab majlis pun bukan saya tuan rumahnya. Tapi sebentar kemudian, beberapa bekas anggota yang berada di majlis tersebut datang menghantar juadah serta secawan kopi

“Sila pakcik,” jemput saya. Perlahan beliau mengais makanan. “Dah tua-tua macam nilah…” katanya. “Makan pun dah tak berselera. Makanpun asal cukup syarat je..” sambungnya lagi. Sambil melayan juadah, sesekali beliau menyahut sapaan mereka yang datang bersalam dengan beliau, dan jelas kelihatan kemesraan terpancar di wajahnya. “Pakcik ni dah lama teringin nak masuk majlis-majlis macam ni..jumpa kawan-kawan lama. Tapi tak ada rezeki..sejak berhenti askar dulu sampai sekarang..tak ada satu majlis pakcik dijemput. Malah majlis penghargaan Congo dulupun pakcik tak tau apa-apa. Ini..nasiblah anak pakcik yang kerja di majlis Daerah Kuala Kubu bagitau ada majlis..dan nasib jugaklah si Rashid ni ( rakannya tadi) sudi bawak pakcik..,” keluhnya. Ingin tahu lebih lanjut, saya mula bertanya soalan kepadanya.

11742 Staf Sarjan Abdul Rahim B Uda Asat, dilahirkan pada 23 September 1938, kini mencecah usia 78 tahun. Beliau pernah berkhidmat di dalam pasukan 1, 2 dan 3 RAMD sebelum menyertai 1 RGK (nama lama GGK) pada tahun 1965 sehingga tamat perkhidmatan pada tahun 1978. Bukan sedikit kisah perjuangan yang dicatat oleh wajah berkedut ini. Beliau pernah berkhidmat di Congo selama setahun pada tahun 1962 dan merupakan salah seorang barisan anggota terawal menyertai pasukan Rejimen Gerakhas Malaysia  RGK) selepas penubuhannya yang diterajui oleh The Big Twelve. Masih jelas di ingatannya nama-nama yang terkenal di dalam pasukan tersebut – Dato Borhan Ahmad, antara nama yang diulang sebut. Ternyata kerinduan beliau terhadap rakan-rakan begitu menggunung.

Namun, harapan untuk bertemu semakin hari semakin sirna dek entah di mana silapnya, beliau tidak pernah dijemput untuk mana-mana acara atau majlis. Ternyata pengalaman beliau bukannya sedikit. Semasa berkhidmat dengan pasukan 1 RAMD, beliau bersama 6 lagi rakan sepasukan telah diarahkan menyerang-hendap 2 anggota komunis yang menurut maklumat, menyimpan senjata dan bekalan lain di Batu 6, Gunung Jerai. Kedua-dua anggota komunis tersebut maut di hujung senjata mereka, dan pakcik Rahim menceritakan bagaimana susahnya mereka terpaksa mengusung kedua-dua mayat menuruni Gunung Jerai tersebut – memandangkan semasa itu belum terdapat jalanraya yang menghubungkan gunung itu hingga ke puncak seperti sekarang, untuk diserahkan kepada balai Polis Gurun di Kedah.

Selain daripada itu, beliau juga pernah terbabit dengan insiden Kalabakan, di mana beliau melihat sendiri bagaimana rakannya terputus kaki akibat tembakan daripada anggota negara seberang. Ketika itu, pihak musuh sebenarnya lebih banyak menggunakan tembakan mortar berbanding tembakan senjata biasa bagi mencederakan anggota-anggota kita. Nasib baiklah Pakcik Rahim ketika itu berada di dalam kenderaan..maka terselamatlah beliau.

Kini, beliau hanya mampu mengheret kaki beliau yang sudah menunjukkan kesan kederat yang dikerah di usia mudanya. Pengalaman melalui latihan terjunan di Tanjung Laboh, Johor telah mula menunjukkan kesannya sekarang. Ternyata pakcik Rahim adalah salah satu butiran permata kisah sejarah pasukan pertahanan kita, yang sama seperti lainnya- semakin sirna daripada ingatan kita pada hari ini.

Di akhir bicara, beliau meminta agar diberikan peluang untuk kembali bertemu rakan-rakan beliau yang sudah sekian lama tidak berjumpa. Tidak ada apa yang diharapkannya, selain daripada mengenang kembali kisah-kisah perjuangan mereka sebelum menutup mata. Apalah yang hendak diharapkan? Pada usia tua sebegini, beliau hanya memenuhi hari-harinya sebagai bilal sambilan di surau kampungnya, di samping seorang isteri yang masih setia dan seorang anak lelaki yang sudah berusia dan belum berkahwin, manakala 3 lagi anak-anaknya datang melawat sesekali.

Kepada beliau, saya telah berjanji insyaallah, akan kembali menyurusi kisahnya dengan lebih terperinci di lain hari. Bersinar matanya bila merasakan ada harapan bagi harapannya dipenuhi meski sudah agak lewat.

Sebelum melangkah pergi, ada sesuatu yang menarik perhatian saya. Di kad pesara beliau, tertulis kelayakan wad hospital kelas 2. Kelas 2? Adakah kerana pangkat terakhir beliau sebelum bersara adalah seorang LLP sahaja..atau sebab beliau bukan seorang ahli politik? Begitu beradabnya kita..bila mereka yang menumpahkan jasa kepada negara hingga kita aman tenteram hari ini hanya diberi kelayakan kelas kedua.

Kerana undang-undang dan peraturannya sudah begitu? Siapa yang buat? Bukan kita ke? Sedangkan bekas-bekas musuh negara satu ketika dulu pada hari ini hidup senang lenang malah layak dan mampu mendapatkan rawatan kesihatan terbaik disebabkan peluang yang mereka raih di bumi bertuah ini..mereka yang mempertahankannya pula hanya layak masuk wad kelas ke-2?..=WRA=

Notakaki: Disebabkan kerosakan komputer yang saya gunakan untuk memindahkan gambar-gambar semasa rakaman tersebut, saya telah kehilangan gambar alamat Pakcik Rahim yang dituliskannya di atas kertas. Kalau ada di antara pembaca yang mengenali beliau dan tahu alamatnya, saya mohon majukankepada saya agar saya dapat menunaikan janji saya kepada beliau. Terima kasih..=WRA=


Rangka Remaja Perempuan Berusia 6000 Tahun Ditemui Di Malaysia!

Dalam kesempatan sebelum ini, perkongsian-perkongsian tentang penemuan arkeologi sering dilakukan bagi perkembangan dari luar negara – penemuan istana tamadun yang hilang, masjid tertua di Eropah, kota bawah tanah dan lain-lain. Justeru pada artikel kali ini, kami cuba pula untuk mula bawakan berita-berita arkeologi tempatan.

Semoga perkongsian-perkongsian sebegini dapat menghadirkan rasa penghargaan dalam diri kita sebagai rakyat Malaysia terhadap warisan sejarah yang cukup berharga di bumi ini. Sejarah yang berupaya untuk menyatupadukan kita semua walaupun untuk sejenak – bersama-sama bergembira dan berbangga apabila di tanah tumpah darah ini, ditemukan artifak, relik atau monumen yang berupaya melonjakkan nama negara di persada antarabangsa.

Berbalik kepada
perkongsian, apabila berbicara tentang arkeologi tempatan, antara yang sering
terlintas dalam fikiran kita sudah tentu penemuan rangka manusia prasejarah di
Perak yang terkandung di dalam buku teks sekolah. Perak Man yang ditemukan pada
tahun 1991 itu diiktiraf sebagai satu-satunya kerangka purba paling lengkap
pernah ditemui di Asia Tenggara. Hal ini sekaligus mengubah imej Lembah
Lenggong sebagai tapak kebudayaan arkeologi yang penting.

Pada 27 tujuh tahun kemudian, atau tepatnya 2 November 2018, para penyelidik kita sekali lagi menggemparkan negara dengan penemuan rangka manusia prasejarah yang dianggarkan berusia antara 6000 – 8000 tahun di Gua Chawan, Lembah Nenggiri, Kelantan. Rangka yang dipercayai milik seorang remaja perempuan ini dijumpai semasa kerja-kerja penyelidikan dan ekskavasi arkeologi secara sistematik yang dijalankan sejak April 2017 oleh pasukan penyelidik dengan diketuai oleh Timbalan Pengarah Institut Alam dan Tamadun Melayu (ATMA), UKM, Profesor Madya Dr. Zuliskandar Ramli. Usaha ini turut meraih kerjasama daripada beberapa pihak seperti:

Pengumuman tentang
penemuan ini dibuat di Bangunan Sultan Abdul Samad dengan turut dihadiri oleh
beberapa individu penting seperti:

Rangka dari zaman Mesolitik itu ditemui dalam kedalaman 1.5 meter dengan keadaan sempurna, lengkap dengan tengkorak, tulang pelvis, tulang belakang, tulang paha dan tulang rusuk. Sedikit berbeza dengan keadaan rangka Perak Man yang dijumpai dalam keadaan melipat daripada lutut sampai pada dagu seolah-olah bayi dalam kandungan, rangka remaja perempuan di Gua Chawan ini tidaklah berada dalam keadaan lipatan yang ketara. Ujar Dr. Zuliskandar Ramli, rangka ini ditemukan dalam keadaan bahagian muka menghala ke arah utara manakala bahagian lutut pula menghala ke bahagian selatan di mana kedua-duanya dilapik dengan batu kapur. Keadaan sebegini mengisyaratkan berlakunya pembaharuan atau evolusi dalam kaedah pengebumian mayat pada waktu itu.

Merincikan
penemuan tersebut dengan lebih lanjut, Datuk Mohamaddin Ketapi dalam sidang
media mengatakan bahawa tangan kanan rangka itu memegang makanan berupa siput
dan alat memotong rumput. Turut terdapat di tapak sekitar rangka berkenaan batu
pengisar-penumbuk yang diletakkan di bahagian kaki, dipercayai sebagai alat
iringan atau ritual sesuai tradisi yang diamalkan oleh masyarakat pada waktu
itu.

Tambah Dr.
Zuliskandar Ramli lagi, mereka turut menemui rangka yang dipercayai tulang
burung dalam mulut rangka manusia tersebut, juga diyakini sebagai tradisi pada
masa itu. Perincian sebegini memberikan gambaran yang lebih jelas berbanding
sumber-sumber yang hanya menyenaraikan penemuan artifak lain secara umum
seperti alat litik, sisa makanan berupa tulang binatang, cengkerang siput (brutia
costula) serta serpihan tembikar.

Sebelum berlakunya
penemuan ini, Gua Chawan sememangnya dikenali sebagai tempat penghasilan alat
batu zaman Hoabinhian hasil penyelidikan oleh B.A.V. Peacock pada tahun 1963
atau 1964 dan kajian lanjut oleh Adi Taha pada tahun 1993. Peacock berpendapat
bahawa Gua Chawan ini telah digunakan oleh masyarakat pemburu dan pengumpul
makanan nomadik di zaman Hoabinhian sebagai bengkel bagi membuat dan membentuk
alat-alat batu pebel.

Namun dengan
penemuan terkini, Dr. Zuliskandar malah menambah bahawa terdapat kemungkinan
peranan Gua Chawan jauh lebih signifikan berbanding itu di mana beliau
mendakwanya sebagai kawasan petempatan manusia pada zaman tersebut. Antara
faktor yang dikemukakan adalah lokasi gua itu sendiri yang selain berupaya
memberikan perlindungan, ia juga terletak berhampiran dengan sungai (1.5 km
dari Sungai Jenera).

Sejak dijumpai
pada 2 November yang lalu, rangka manusia tersebut dibawa keluar dari Gua
Chawan pada 10 November sebelum menjalani kerja-kerja perekodan, pengambilan
sampel, pembersihan, pentarikhan, pencatuman, pengawalan kelembapan dan suhu
serta repositori. Memetik kata-kata Pembantu Muzium Kanan Bahagian Arkeologi
JWN, Khairil Amri Abdul Ghani, “Kerja-kerja terbabit dijangka akan mengambil
masa selama 60 hari untuk selesai.”

Sementara rangka
tersebut dibawa ke ibu negara untuk menjalani proses konservasi, sampel gigi
dan cengkerang siput yang turut ditemukan bersamanya pula dihantar ke Makmal
Beta di Amerika Syarikat untuk proses pentarikhan kronometrik.

Untuk memberikan
penjelasan yang lebih terperinci berkenaan proses yang perlu dijalani oleh
rangka berkenaan, sesuai kiranya penulis mengambil petikan penerangan Khairil
Amri daripada Utusan secara kronologi:

Menjelaskan
signifikasi yang terkandung dalam penemuan ini, Datuk Mohamaddin Ketapi
berkata, “Penemuan rangka manusia prasejarah Gua Chawan, Lembah Nenggiri ini
adalah penting bagi arkeologi negara kerana (ia) dapat memberi fakta baru
(tentang) amalan pengkebumian dan budaya kehidupan zaman prasejarah di
Malaysia. Segala jumpaan di tapak ini cukup bermakna bagi merungkai budaya
masyarakat primitif dan kehadiran manusia prasejarah di sepanjang gugusan gua
kompleks batu kapur Lembah Nenggiri, Ulu Kelantan.”

Sehubungan dengan
itu, Datuk Zainah Ismail mengumumkan bahawa Jabatan Warisan Negara dengan
kerjasama kerajaan negeri Kelantan akan memastikan penemuan tersebut dijadikan
bahan rujukan penting warisan negara serta dapat dipamerkan untuk tontonan
masyarakat. Untuk tujuan tersebut, beliau memaklumkan bahawa sebuah bangunan
warisan yang mempamerkan artifak-artifak itu akan dibangunkan di Gua Musang
pada tahun 2020 dan dijangka mengambil masa selama dua hingga empat tahun
sebelum dibuka kepada umum.

Hal ini merupakan
satu berita penting yang perlu diingati oleh kita semua dan rakyat Kelantan
secara khusus, kerana selain mengembangkan lagi pengetahuan tentang sejarah dan
budaya prasejarah setempat, ianya memiliki signifikasi-signifikasi lain
meliputi aspek perlancongan dan status Malaysia sebagai negara yang kaya dengan
sejarah.

Jika dilihat dari
sudut yang lebih luas, penemuan rangka remaja perempuan berusia 6000-8000 tahun
ini pada hakikatnya merupakan satu dari sekalian merit yang diraih oleh pasukan
penyelidik dari Universiti Kebangsaan Malaysia dalam ekspedisi arkeologi di Gua
Chawan. Inshaallah jika berkesempatan, di masa akan datang penulis akan
berkongsikan penemuan-penemuan di Gua Chawan dengan lebih menyeluruh.

RUJUKAN

Bernama. (17
Disember 2018). Rangka manusia Mesolitik berusia 6000 tahun ditemui di Gua
Chawan, Kelantan.
http://www.bernama.com/bm/news.php?id=1676250

Nailah Huda. (17
Disember 2018). Rangka remaja perempuan prasejarah dijumpai di Gua Chawan,
Kelantan. Astro Awani.
http://www.astroawani.com/berita-malaysia/rangka-remaja-perempuan-prasejarah-dijumpai-di-gua-chawan-kelantan-193756

PENEMUAN ARTIFAK DI TAPAK GUA CHAWAN, HULU KELANTAN (GALI
CARI FASA 1). (2019). Asian Journal of Environment, History and
Heritage, 2(1), pp.171-178.
http://spaj.ukm.my/ajehh/index.php/ajehh/article/view/61

Sharaimei Shaik
Ahmedullah. (23 Disember 2018). Bongkar Penemuan Zaman Prasejarah Di Gua
Chawan. Utusan Online.
https://www.utusan.com.my/sains-teknologi/sains/bongkar-penemuan-zaman-prasejarah-di-gua-chawan-1.809467

Syalikha Sazili.
(18 Disember 2018). Rangka remaja 8000 tahun. Harian Metro.
https://www.hmetro.com.my/utama/2018/12/404249/rangka-remaja-8000-tahun-metrotv


“Why So Serious?” – Falsafah Joker

Bukan semua orang yang perasan, tetapi sudah genap 10 tahun kita dibuai dengan filem-filem superhero. Persaingan antara Marvel dan DC dalam menarik penonton ke arah filem mereka ternyata sengit. Mungkin kita lupa, pada May 2008 mulanya filem Ironman yang pertama, sekaligus bermulanya filem mengenai Marvel Cinematic Universe. Namun pada tahun 2008 jugalah bermulanya ‘perang’ antara Marvel dan DC bagi mengalahkan satu sama lain. Pencetus peperangan ini antaranya ialah filem yang dikatakan filem terunggul karya DC dan mungkin filem yang tidak boleh ditandingi lagi. Filem Dark Knight yang memaparkan watak Joker 2008.

Dalam membincangkan watak Joker 2008, penulis lebih gemar mencari di manakah kehebatan watak ini. Salah satunya ialah falsafah dan pegangan watak Joker 2008 berbeza dengan watak-watak vilen yang lain. Sejak sedekad lalu, kita saksikan banyak penerbitan filem superhero bagai cendawan tumbuh selepas hujan.

Namun tidak ada lagi (pendapat penulis) watak supervilen yang mampu menandingi keberkesanan Joker dalam menjadi antagonis yang hebat. Killmonger, Ultron dan Thanos hampir berjaya, namun Joker masih lagi dianggap seorang supervilen yang berjaya kerana beliau boleh dikatakan menang dalam filem menentang Batman, dimana jarang berlaku watak jahat memenangi watak hero dalam sesebuah filem.

Antara kehebatan Joker 2008 ialah falsafah nihilism yang dipertontonkan dalam filem Dark Knight dilihat sungguh berkesan. Nihilism membawa pelbagai maksud, antaranya

Senang cerita, nihilism ni dia menolak semua pegangan dan moral yang manusia pegang, terutama sekali sejarah dan agama. Bagi nihilis macam Joker, semua orang kalau ikut logik akal mengaku baik, dan tidak ada yang mengaku jahat. Malahan penjenayah yang berleluasa dalam Gotham City itu sendiri pun merasakan apa yang mereka buat ialah baik kerana mereka melindungi kepentingan daripada kerajaan Gotham yang sudah pun korup dan cuba menyekat kegiatan mereka.

Joker yang merupakan seorang filsuf moral mendidik penduduk Gotham dengan memecahkan semangat mereka tentang kebaikan dan keburukan. Polis boleh jadi korup, jikalau perlukan duit untuk membayar bil hospital. Orang-orang kaya dan rakyat berpelajaran tinggi boleh membunuh para banduan kerana mereka fikir mereka yang patut hidup, dan ahli politik yang ‘virtuous’ seperti Harvey Dent pun boleh bertukar pendirian kerana kegoyahan kepercayaan terhadap sesuatu yang diharapkan.

Joker tidak mencari kekayaan, kuasa atau mengumpul 6 berlian di tangan untuk berjaya. Beliau cuma ingin buktikan bahawa falsafah yang dipegangnya itu betul. Manusia tetap ‘social animal’ walaupun sepanjang sejarah peradaban, pelbagai agama, empayar, dan tamadun muncul. Penulisan Karen Carr “ The Banalization of Nihilism” telah mendeskripsikan ada 5 jenis nihilism:-

Epistemological Nihilisme

Menolak kemungkinan konsep ilmu. Memberi klaim bahawa semua ilmu itu sama. Tidak ada konsep ilmu fardhu ain fardhu kifayah. Semua ilmu sama ada fakta atau kepercayaan adalah bergantung pada penerimaan manusia. Kalau cukup manusia menerima itu adalah ilmu, maka itu ialah ilmu. Contohnya banyak ilmu diterima oleh masyarakat setelah ‘penemunya’ meninggal dunia, contohnya Karl Marx dan Charles Darwin. Kedua-dua mereka tidak diterima masyarakat ketika mereka masih hidup, tetapi setelah mereka meninggal barulah kehebatan mereka diagung-agungkan. Ironinya inilah yang berlaku pada pelakon Joker 2008 Heath Ledger yang tidak terkenal pun sebelum berlakon filem terakhirnya Dark Knight dan menemui ajal. Dah meninggal kawan tu, barulah sibuk nak akui kehebatannya.

Alethiological Nihilisme

Menolak kebenaran dan realiti. Nothing is real. Bermakna apa yang benar ialah ‘nothing’. Kalau setiap kepercayaan itu ada skeptis dan boleh dirungkaikan, bermakna di sini tidak ada satu kepercayaan pun yang sahih. Dialog Joker dengan Harvey Dent sendiri mengesahkan penolakan reality Joker dalam filem ini. Joker menganggap dirinya seperti seekor anjing yang mengejar kereta. Beliau tidak tahu apa nak buat kalau beliau dapat tangkap kereta itu, tetapi beliau cuma lakukan sahaja. Joker cuba buktikan setiap rancangan ada kelemahannya, dan setiap kepercayaan ada lompangnya. Jadi, perkara yang terbaik ialah ‘nothing’ iaitu tiada kerajaan, tiada peraturan, tiada agama, atau dengan kata lain chaos.

Metaphysical Nihilisme’

Penafian wujudnya dunia yang independent, bermakna dunia ini bukanlah bebas, bukanlah syurga atau neraka dunia, dan bukanlah kebenaran. Memang point 2 dan 3 nampak berkait, tetapi ada perbezaannya. Bagi nihilis metafizik, idea utopia, kesempurnaan, syurga dan ilmu hakiki itu, adalah buatan minda manusia semata-mata. Ia hanyalah satu ekspresi subjektif pandangan terhadap dunia. Perkara-perkara seperti sejarah, ilmu dan pandangan inilah sebenarnya mengikat kita. Maka, bagaimana kita mampu mendapat kebebasan jikalau kita diikat dengan perkara-perkara ini?

Ethical Nihilisme

Penafian tentan etika dan moral. Sejarah telah memberi sedikit gambaran bahawa moraliti dipergunakan oleh masyarakat sebagai cara untuk menghilangkan kedukaan dan mencapai kegembiraan. Bagaimanapun, sejarah juga dipenuhi dengan golongan ‘bermoral’ seperti ahli gereja, agamawan dan golongan bangsawan yang menjustifikasikan peperangan dan membunuh sebagai perkara yang mulia. Joker faham perkara ini, dan ditunjukkan dalam filem Dark Knight tentang ketakutan yang dialami golongan penjenayah, memaksa mereka mengupah Joker untuk membunuh Batman. Di samping itu, dalam filem terdapat beberapa orang polis yang bertindak di luar batasan atas sebab provokasi dan keterpaksaan dimanipulasi oleh Joker. Nihilis moral tidak menafikan wujudnya moral, tetapi mereka berpedapat bahawa moral hanyalah ‘makanan’ manusia yang bersandarkan kepada bias pemiliknya.

Existential Nihilisme

Perasaan kosong dan ‘pointlessness’ dalam diri, sekaligus wujudnya frasa ‘life has no meaning’ dalam hidup individu. Ini telah menjadi kebiasaan dalam hidup masyarakat moden. Walaupun nampak tidak merbahaya, tetapi inilah antara permulaan bagi setiap kejahatan. Ada pepatah mengatakan ‘boredom is the root of all evil’. Seperti kisah hidup Joker yang pelbagai dan tidak konsisten. Ada yang mengatakan beliau seorang comedian yang gagal dan ditinggalkan isterinya. Ada juga yang mengatakan beliau jatuh ke dalam chemical menyebabkan wajah beliau berubah. Walau bagaimanapun, satu kejadian buruk dalam hidup boleh mengubah seseorang sebegitu drastik.

Falsafah ini dimasyhurkan oleh Friedrich Nietzsche, namun idea “God is Dead” nihilisme sebenarnya lebih luas dan terlalu rumit untuk dibincangkan. Akhir kata, penulis masih lagi obses dengan Joker 2008 walaupun sudah 10 tahun mengkaji. Ingat lagi, ada yang sampai tembak orang dalam panggung wayang ketika filem ini ditayangkan.

RUJUKAN

Hernandez, B.A. 2011. Nihilism and the Formulation of a Philosophy of Art. University of Noth Texas.

Schiemann, G. 2016. The Objectivity of Nihilism.

LIncourt,J. Revaluating Nietzsche and Buddhism ; Active and Passive Nihilism. Sunny Fredonia NY.

Bruch,R. 2014. On Nietzsche Concept of European Nihilism. European Review 22.

Juliao, J.N. 2018. The Nietzsche Reflection on History; Historical Sense and Nihilism. Open Journal of Philosophy (8).

https://www.youtube.com/watch?v=YPvI2rLCIFc Philosophy of The Joker


Berakhirnya Era Agung Vince McMahon

Bertahun-tahun WWE memainkan tema “End of an Era”, sesuatu yang mungkin kelihatan agak dramatik. Tetapi sekarang tengok balik, memang betul pun. The Undertaker sudah bersara sepenuh masa; begitu juga Shawn Michaels. Triple H pula telah berundur daripada gelanggang kerana masalah jantung. Kane sekarang menjadi Datuk Bandar Knox County atas tiket Republican. Dan sekarang, giliran Vince McMahon pula untuk berangkat daripada WWE. Namun isu melibatkan Vince sekarang sangat serius hingga mampu menjejaskan integriti WWE.

Pertama sekali, industri hiburan sedang mengharungi “peralihan moral” yang bermula sejak tahun 2017. Mungkin ramai tidak tahu pasal Harvey Weinstein, seorang pembikin filem (film producer) yang dituduh mencabul pelakon-pelakon wanita (Davies & Khomami, 2017).

Beliau didapati bersalah dan sedang menjalani hukuman 23 tahun dalam penjara. Sejak Weinstein tumbang, banyak syarikat hiburan mula membuat “suasana selamat” pada pekerja-pekerja wanita supaya tidak lagi dicabul “powerful, influential bosses”. Dengan ada pula kes-kes macam Jeffrey Epstein dan Ghislaine Maxwell – sampai Putera Andrew (anak Ratu Elizabeth) terpalit sekali, perjuangan ini bertambah rancak sampai jadi ribut.

Dan ribut ini nampaknya sudah sampai di WWE.

Punah Legasi Kerana Tindakan Sendiri

Vince McMahon sudah beberapa kali berdepan dengan tuduhan sebegini – tetapi lebih pada fitnah sebenarnya. Pada tahun 2006, beliau dituduh mengganggu seorang pekerja di Boca Raton, Florida. Namun bukti mendapati beliau berada di Miami pada hari kejadian (Meltzer, 2006). Malah waktu kejadian juga pihak menuduh salah. Jadi kes ditutup terus, membebaskan Vince daripada apa-apa dakwaan. Kes ini lebih kurang sama dengan tuduhan 1992, katanya Vince merogol seorang pengadil bernama Rita Chatterton. Tiada dakwaan rasmi dilemparkan terhadap Vince untuk kes 1992.

Tetapi itu kes 1992. Lain dengan kes tahun 2022 yang mencalar legasi beliau. Untuk kes 2022, nama beliau mula terpalit susulan timbul dakwaan pasal bayaran “tutup mulut” (hush money). Katanya seorang bekas pekerja pernah dibayar AS$3 juta supaya tutup mulut dan jangan cakap pasal hubungan sulit bersama Vince. Tuduhan ini sangat berat. Jadi pihak WWE wajib menyiasat untuk 1) membersihkan nama Vince atau 2) damage control. Masalah bertambah rumit apabila bekas-bekas pekerja lain mula bersuara cakap dapat bayaran sama. Kalau ikut tuduhan sekarang, Vince katanya membayar AS$12 juta untuk menutup mulut beberapa wanita (Calia, 2022).

Malah satu kes melaporkan Vince bayar AS$7.5 juta, kali ini kepada seorang bekas ahli gusti yang dihubung secara sulit. Pada tahun 2005, ahli gusti ini dilepaskan WWE kerana enggan ‘bersama’ Vince lagi (Nash, 2022).

Jasa Tetap Jasa

Pertama sekali, tuduhan terhadap Vince sekarang adalah “hubungan sulit”. Bukannya rogol macam Harvey Weinstein. Memang jelas “Weinstein Effect” sedang tiup kencang, mendedahkan krisis moral dalam banyak syarikat. Tidak boleh tolak kebarangkalian tuduhan rogol akan mula dilemparkan. Tetapi buat masa ini, belum lagi. Jadi kita wajar berbicara sedikit sebanyak pasal jasa Vince memandangkan beliau sudah bersara. Memang gila kalau nak cakap beliau tiada jasa. Industri gusti menjadi rancak kerana ilham dan strategi beliau.

Bayangkan – beliau membawa perhatian negara daripada industri tinju masuk industri gusti. Cuba fikir balik, siapa penggusti-penggusti agung pada zaman 1970-an? Tidak ramai yang ingat. Entahnya tiada siapa tahu. Tetapi orang ramai boleh saja kenang Muhammad Ali sebagai peninju agung. Sensasi tinju mengangkat Mike Tyson, George Foreman dan Evander Holyfield.

Jadi Vince masuk dalam industri gusti pada tahun 1979 dengan sebuah syarikat baharu. Beliau mengasaskan Titan Sports yang menjadi “kuda tunggangan” untuk membawa nama WWF. Titan Sports diterajui gandingan suami isteri (Vince dan Linda McMahon) sepanjang 1980-an. Pada masa ini, mereka gigih mengembangkan branding WWF. Kerja mereka adala mencari identiti-identiti sendiri yang boleh menjadi lagenda macam Tyson, Foreman, Holyfield. Dan dari sinilah datangnya Hollywood Hulk Hogan, Andre the Giant, Mr. T dan ramai lagi.

Dengan identiti-identiti ini, Vince berjaya merangkul perhatian negara. 1980-an dikatakan “wrestling golden age” yang disambung pada dekad kemudian dengan wajah-wajah baru. Ramai anak muda sekarang membesar dengan WWF yang megah betul sepanjang 1990-an. Inilah era datangnya The Undertaker, Kane, Shawn Michaels, The Rock, Stone Cold Steve Austin, Ken Shamrock, Owen Hart, Bret Hart dan ramai lagilah.

Semua nama ini saya lempar tanpa perlu research pun. Kita semua ingat nama-nama ini.

Apa pengajaran kita boleh dapat dari sini? Cuba tengok balik macam mana Vince angkat industri WWF. Branding. Kalau kalian peniaga, itu yang kalian kena fokus. Kalian jual lempeng sekalipun kalau ada branding kuat, mesti orang cari. Pengajaran ini boleh dijadikan contoh ikutan… kerana kadang orang beli bukan kerana sedap pun… mereka beli kerana jenama. Dan penat-penat bina jenama, jangan sesekali melangkaui asas moral. Kerana krisis moral boleh meranapkan susah payah berpuluh tahun.

Ada banyak buku-buku menarik yang menanti anda di https://shopee.com.my/thepatriotsasia

RUJUKAN:

Calia, M. (2022, Jun 15). WWE board investigates secret $3 million hush payment by CEO Vince McMahon, report says. CNBC.

Davies, C., & Khomami, N. (2017, Oktober 21). Harvey Weinstein: a list of the women who have accused him. The Guardian.

Meltzer, D. (2006, Februari 2). McMahon situation to get more publicity. Wrestling Observer Newsletter.

Nash, A. (2022, Julai 8). Report: Vince McMahon Paid Over $12 Million in Hush Money to Multiple Women. Coming Soon.


Segmen Luahan: Pengusaha Kek Kulim Semasa PKP

Malaysia memasuki fasa baharu dalam usaha pembendungan koronavirus. Kerajaan telah mengambil langkah untuk mengurangkan Perintah Kawalan Pergerakan (PKP) untuk mengaktifkan semula ekonomi negara.

Dalam perutusan Hari Pekerja, Perdana Menteri Muhyiddin Yassin mendedahkan negara kerugian sebanyak RM63 bilion kerana PKP (Povera, et al., 2020). Jika PKP dilanjutkan lagi, kerugian ini akan berlanjutan ke paras RM98 bilion.

Walaupun bukan semua bersetuju dengan pembukaan semula ekonomi (FMT, 2020), satu kesimpulan boleh dipersetujui: koronavirus telah mencetuskan masalah kewangan yang besar.

Dan barisan antara paling awal merasai tempiasnya ialah golongan peniaga. Disebabkan itulah Muhyiddin Yassin menggunakan nama Makcik Kiah dan Pak Salleh. Tetapi bukan jualan goreng pisang dan mi kolok saja yang terjejas.

Selain daripada Tawfik (https://www.thepatriots.asia/badai-ekonomi-yang-melanda-pemandu-grab/) dan Ally (https://www.thepatriots.asia/segmen-luahan-peniaga-b40-ally-dan-perniagaan-cuci-rumah/), seorang peniaga kek di Kulim turut merasai tempiasnya.

Nurul Nabila binti Abdul Rani merupakan seorang belia yang rajin berniaga. Nabila mempunyai kelulusan dalam kulinari melalui Kolej Komuniti Nibong Tebal.

Anak ketiga dalam enam beradik ini masih dalam usia 25 tahun, tetapi Nabila sudah mempunyai pengalaman kerja dalam rantauan di Pahang.

Nabila berhenti kerja di Copthorne Hotel Cameron Highlands dengan kepercayaan dan keyakinan untuk berniaga sendiri.

Memandangkan asyik ulang membuat benda yang sama bersama Copthorne, Nabila ibaratkan berpengalaman melalui hasil kerja.

Direzekikan pula atas jasa baik sahabat karib ibundanya, Nabila diajar untuk mengambil alih perniagaan bahulu yang sedia ada.

Bermodalkan RM1,000, Nabila akhirnya meletakkan tapak pertama dalam empayar bahulunya. Bukan mudah untuk membuat langkah sedemikian. “Saya takdak ilmu(pemasaran) langsung,” katanya. “Networking saya tak ramai.”

Tetapi dibuka satu demi satu jalan sepanjang tiga tahun, akhirnya pada tahun 2020 mudah kata perniagaan Nabila mekar dengan rangkaian meluas dibantu ahli keluarga yang berniaga di Kuala Lumpur pun.

Bagaimana Koronavirus Menjadi Penghalang

Nabila sebenarnya berdepan dengan satu masalah dirasai industri pelancongan dan perhotelan. Tiada perniagaan boleh selesa dengan koronavirus, kerana keramaian ialah satu masalah.

PKP yang diisytiharkan telah memastikan hanya seorang sahaja boleh keluar (Astro Awani, 2020).

Sekalipun dilonggarkan kepada dua (Huda, 2020), ia masih lagi belum menyelesaikan masalah kerana ketidakyakinan umum untuk berbelanja masih lagi dalam pertikaian.

Perniagaan Nabila dalam kategori pemanis mulut paling terkesan oleh kerana garisan masa koronavirus.

Jika negara dilanda selepas Aidilfitri, mungkin kesannya tidak begitu rancak. Ini kerana kek dan bahulu paling banyak ditempah semasa tempoh Ramadan.

Kedai disewa Nabila terpaksa ditutup untuk menepati PKP. Dan Nabila sempat memindahkan perkakas penting untuk membuat kek dan bahulu ke rumah – tetapi itu pun tidak begitu mencukupi kerana banyak klien tetapnya berada di luar lingkungan 10 kilometer.

Burnt Cheesecake

Brownies

Dan alasan hantar makanan di luar 10 kilometer bagi Nabila mungkin tidak kukuh (Berita Harian, 2020).

Sekalipun kukuh, Nabila risau jika tidak lepas sekatan jalan sekaligus menghanguskan modal dan keuntungan. “Kalau kena patah balik, takkan kita nak minta pelanggan masih bayar? Jadi nak tak nak, terpaksa tolak semua order lebih 10 kilometer.”

Masa Depan  Dalam Norma Baharu

Selama ini Nabila menambahkan pendapatan dengan menyediakan nasi lemak untuk diletakkan di kedai-kedai serata Kulim setiap pagi.

Kebiasaannya kedai-kedai di tepi Stadium Keladi, lori Masjid al-Huda dan gerai makanan Kawasan Perindustrian akan jadi sasaran.

Tetapi dengan koronavirus, semuanya tergantung juga.

Nabila masih lagi menunggu proses bagi Bantuan Sara Hidup. “Jika ada rezeki, bolehlah buat modal untuk persediaan tempahan raya.”

Setakat ini pun Nabila sudahpun aktif membuka tempahan untuk bahulu.

Dan pada masa yang sama, Nabila sedang menyambung pengajiannya di peringkat diploma dalam bidang Pentadbiran Awam.

Kerana sudah lama menjadi cita-cita Nabila untuk belajar setinggi mungkin.

Bagi sesiapa yang ingin menempah kek-kek seperti (burnt cheesecake, pavlova, dsb.atau bahulu), boleh hubungi Nabila di +6013-209 5910

Dan sesiapa ingin berkongsi pengalaman semasa PKP (baik atau buruk), boleh hubungi saya di: https://www.facebook.com/ahmad.faezal.90

Rujukan:

Astro Awani. (2020, March 21). Hanya seorang sahaja boleh keluar rumah beli barangan. Retrieved from http://www.astroawani.com/berita-malaysia/hanya-seorang-sahaja-boleh-keluar-rumah-beli-barangan-234639

Berita Harian. (2020, April 4). COVID-19: Perlu ada alasan kukuh untuk perjalanan lebih 10km – KPN. Berita Harian Online. Retrieved from https://www.bharian.com.my/berita/nasional/2020/04/672707/covid-19-perlu-ada-alasan-kukuh-untuk-perjalanan-lebih-10km-kpn

FMT. (2020, May 1). Najib disagrees with sudden easing of MCO. Retrieved from https://www.freemalaysiatoday.com/category/nation/2020/05/01/najib-disagrees-with-sudden-easing-of-businesses/

Huda, H. (2020, April 29). PKP fasa 4 benarkan satu keluarga keluar berdua. Sinar Harian. Retrieved from https://www.sinarharian.com.my/article/81143/KHAS/Koronavirus/PKP-fasa-4-benarkan-satu-keluarga-keluar-berdua

Povera, A., et al. (2020, May 1). PM: Malaysia has suffered RM63 billion losses due to MCO. New Straits Times. Retrieved from https://www.nst.com.my/news/nation/2020/05/588982/pm-malaysia-has-suffered-rm63-billion-losses-due-mco